url: =Thum Gawm Pasian khat (4/11/2021) – Zomi Agape Church Inc\nZOMI AGAPE Church\nThum Gawm Pasian khat (4/11/2021)\nZomi Agape Church Inc > Zomi Agape Church Blog > General > Thum Gawm Pasian khat (4/11/2021)\nApril 24, 2021 by Mary San General, Hunzatna\n1.Thum gawm Pasian khat\nPiancil 1:26 Tua ciangin Pasian in, “Eima lim, eimah hong sunin mihing bawl ni. Tuipi ngasate tung, huihlak vasate tung, ganhingte tung, le leitung a a bokvakte khempeuh tungah ukna neisak ni,” a ci hi\n2.Thum gawm Pasian\nPiancil 3:22 Tua ciangin Topa Pasian in, “En un, mipa pen eite khat tawh kibang a, a pha le a sia thei hi. Amah in nuntakna singgah ne-in a hin tawntung khak loh nadingin i vaihawm ding hi,” ci hi.\nLaisiangtho sung ah A thei masa pen pen Moses\nTua ciang in United Pentecostal Church\n3.Pasian in vantung mi te tawh thu kikum khawm ngei lo\nAhi zongin Pasian in ama vantung mi kua pen kiangah, “Na galte na khenuai-ah\nka hong sikcipsak matengin\nka taklamah hong tu in,”\nci ngei a hi hiam?\nBang hang hiam cih leh Pasian in vantungmi khat peuhpeuh tungah,\n“Ka Tapa na hi hi.\nTu ni-in na Pa ka suak hi,”\nci ngei lo hi. Tua mah bangin,\n“Kei, ama Pa ka hi ding a,\namah, ka Tapa ahi ding hi,”\nci-in zong kam pau ngei lo hi.\nHebru 1:13 Vantung mi te in gupkhiat na a luah ding,mi te nasem ding a,a ki sawlkhia kha te hilo a hi uh hiam?\n4.Thum gawm Pasian khat(a)\n1 Jahan masa 5:7 Hih thu-ah teci a pang thum om a\nBang hang hiam cih leh vantung ah Te-ci a pang thum om a,Tua te in Pa, Thu leh Kha siangtho a hi hi.Hih thum te in pumkhat a hi hi.\nJahan 1:1 A kipat cil-in Thu na om a, tua Thu, Pasian tawh na omkhawm a, tua Thu, Pasian ahi hi.\nTua ciang in Thu in mihing hong suak a, eite lakah hong teeng in eite in amah minthan na i mu hi.\n5.Thum gawm Pasian khat(b)\nIsaiah 6:2 Ama kiimah serafim van mite a ding uh hi. Tuate in kha guk ciat nei uh hi; nih tawh a mai liahin, nih tawh a khe tuamin, nih tawh a leeng uh hi.\nAmau te,khat leh khat kisam in,Vanglian Topa,Siangtho,Siangtho,Siangtho,leitung khempeuh,a ma min thanna tawh kidim ci in awng uh hi.\n6.Thum gawm Pasian khat(c)\nMangmuhna 4:8 Tua ganhing lite in kha guk ciat nei-in, tua a khate’ sunglam le a pualamah mittang a dimtakin om a, a sun a zan tawlnga loin la sa uh a\nA beisa hun,tu hun leh a tontung in a om,Vanglian Topa Pasian,Siangtho hi,Siangtho hi,Siangtho hi aci uh hi.\n7.Thum gawm Pasian khat(d)\n2 korin nihna 13:14 Topa Jesuh Khrih hong hehpihna thupha, le Pasian’ hong itna, le Kha Siangtho tawh kikholh theihna, note khempeuh tungah hong tung tahen.\n8.Thum gawm Pasian khat (e)\nMatthai 3:16-17 Jesuh a kituiphum khit phetin tui sung panin a paikhia pah hi. Tua laitakin vantung hong kihong a, vakhu bangin Pasian’ Kha Siangtho hong kumsukin ama tungah a khawl a mu hi. 17Tua sung mahin vantung panin aw khat hong ging a, “Hih pen ka it mahmah ka Tapa hi a, ama tungah ka lungkim mahmah hi,” a hong ci hi.\nZeisu tui a kiphum khit ciangin tui sungpan in,a ding to pah hi,Tua laitak in en in,Vantung kihong a,Pasian kha in vakhu bang in hong kumsuh a,Zeisu tungah a khawl,John in a mu hi,Vantung pan in awkhat hong gingkhia a,Hih Pa in a hong lungdam sak mah mah ka it ka Ta Pa a hi hi a ci hi.\n9.Thum gawm Pasian khat (f)\nMatthai 28:29 Tua ahih ciangin note pai unla, midang khempeuh, keima nungzui mi suaksakin, Pa min, Tapa min, le Kha Siangtho min tawh tui sungah na phum un.\nPa min- Late 83:18Topa a kici min nei nangmah bek leitung khempeuhah a Sangpenpa na hihna amaute theisak in (His name alone is Jehovah) Late 68:4 Pasian’ tungah la sa unla, ama min phatna la sa un. Meiite tungah a tuang pa la sak un.Ama min pen Topa ahi hi; ama mai-ah lungdamin diang un! (His name is Yah-(Yahweh)\nTa pa min-Yahshua, Mesiah,Zeisu\nKhasiangtho min- Ruah ,Pneuma (Innkuan sung ah Pa & Nu)\n10.Thum gawm Pasian khat (g)\nPiancil 18:1-3 Memre singkung siangtho te gei ah Abraham puanbuk konggei ah sun nisat laitak, tu in a om lai tak in Topa Pasian,Abraham tung ah kilang hi. A mah a khuadak to leh mi thum a mamai ah na ding hi.Abraham in a mau te a muh ciang in,a mau te dawn ding in puanbuk kong khak panin va tai a,lei lak ah kunsuh in,Ka Topa aw nong hehpih na un,na na sem pa hong kheng kei un. Na nasem pa kiang hong tung khin na hi buang in,na thahat kik na ding un an tawmkhat , ka valak kikal sung in tui tawmkhat lasak in na khe uh sil un la,singnuai ah khawl un,tua khit ciangin paisuh un ci hi.tua ciang in a maut te in na cih bang in hong hih in ci uh hi.\n11.Thum gawm Pasian khat (h)\nAmaute in ama kiangah, “Na zi Sarah koi-ah om ahi hiam?” a ci uh hi. Amah in, “Puanbuk sungah om hi,” a ci hi.\n10Amaute khat in, “Tuzawh kha kua khit ciangin kong paikik taktak ding a, na zi Sarah in tapa khat nei ding hi,” a ci hi. Sarah in ama nung puanbuk kongah na ngai hi. 11Tu-in Abraham le Sarah teek ta uh a, a kum uh ham hi. Sarah a numei ngeina teng tawpta hi. 12Tua ahih ciangin Sarah amahmah nui-in, “Kei ka teek khit, ka topa zong a teek khitin tua bang hi thei nawn ding ahi hiam?” a ci hi.\n13 Topa in Abraham’ tungah, “Bang hangin Sarah nui-in, ‘Tu-in kei teek ka hih ciangin ta nei takpi ding ka hi hiam?’ ci ahi hiam? 14Na khat peuhpeuh Topa a dingin haksa lua ahi hiam? A kisehsa tuzawh kha kua ciangin nang kiangah kong paikik ding a, Sarah in tapa khat nei ding hi,” a ci hi.\n12.Pa Pasian leh Zeisu Pasian ki bang lo\nJohan 14:23 Jesuh in, “Kei hong itte in ka thu zui ding uh hi. Ka Pa in zong it ding a, ka nihun tua mite kiangah pai-in amaute tawh ka omkhawm ding uh hi.\nJohan 17:5 Pa aw, leitung a kipiansak ma-in nang tawh i neihkhawm na pianzia mah tu-in nangma omna munah hong pia ta in.\n13.ZBC Labu pan\nZeisu ka Pasian min ka thei,Tua min bek hi kei muan, hong maizum sak ngei lo ding kei, lam et na ah hong kha.\nTua ciang a Pa Pasian mai ah,ka min hong sam ding a,Jerusalem khua thak sungah,om na hong pia ding hi.\n14.Thum gawm Pasian khat\nSiangtho Siangtho Siangtho,A lian pen Topa, Zingsang tung in phat na la kong sak to ding uh hi.\nSiangtho Siangtho Siangtho hehpih thei a vanglian,Thum ki gawm na siangtho thupha Pasian.\n15.Vantung ah Te-ci pang thum om a,Leitung ah zong Te-ci pang thum mah a om hi\n1 John 5:7-5 Bang hang hiam cihleh vantung ah Te-ci a pang thum om a, tua te inPa,Thu leh Khasiangtho a hihi.Hih Thum te in Pum khat a hihi.Leitung ah zong Te-ci a pang Thum mah a om hi.Tua te in kha,tui leh Sisan hi a,hih Thum teng in Thukhat in a luang uh hi.\nBang Tui hiam?\n16.Bang tui hiam?\nMatthai 24:37-39 37 Noah hun lai-in up hun lohpi khatin tuiciin a tun bangin Mihing Tapa zong up hun lohpi khatin hong pai ding hi. 38Tuiciin a tun ma hunin, teembaw sungah Noah a tum ni hun ciang dong, mite in anne zune-in om uh a, mo kipi, mo kikha-in nuntak ngeina bangin om uh hi. 39Tuiciin hong tungin tui in mi khempeuh a tupcip hun ciang dong, kuamah in bangmah a theih loh mah bangin Mihing Tapa hong pai ciangin zong kuamah in theikhol lo ding uh hi.\n1 Korin masa 1:17 Khrih in tuiphum nasep a sem dingin kei hong sawl lo a, Lungdamna Thu a hilh dingin a hong sawl bek ahi hi. Ka thuhilhna-ah zong thugen siamna le pilna a nei ka hi kei hi. Tua bang hi kei hen la, pilna le gen siamna a nei hi leng, Khrih in singlamteh tunga a thuakna thu in vangliatna a neihna hang kisa lo kha ding hi.\nBang hang hiam cih leh khazih in tuiphum ding in kei hong sawl lo a,lungdam na thu,a tangko ding bek in hong sawl hi.\n(Paul i tuiphum na record om lo)\nVuttui tawh kisilin\nsatpiang tampi na zang zongin\nna mawhna nin ka mu lai veve hi,\nTopa Pasian in kong ci hi.\nSawltak 2:38 Tua ciangin Peter in amaute kiangah, “Na mawhna uh kisik unla, na mawhna uh hong kimaisak theih nadingin Jesuh Khrih min tawh tui kiphum ciat un. Tua hileh Pasian’ piakkhong Kha Siangtho na ngah ding uh hi.\n19.ZBC Labu pan\nKa sianna ding hih ka mu,Bang dang hi lo Zeisu si hi\nMawhmai na ding hin ka mu,Bang dang hi lo Zeisu si hi\nManpha hi hong luang si,Vuh bang hong ngosak si,Tui dang ka thei kei hi,Bang dang hi lo Zeisu si hi\nA pha ka bawl hang hi lo,Bang dang hi lo Zeisu si hi\nKei lam etna lungnop na,Bang dang hi lo Zeisu si hi\nKei in dikna ka nga na,Bang dang hi lo Zeisu si hi\n20.To khat, Upna khat, kiphum khat bek\nEffsa 4:5 Topa khat bek, upna khat bek, tuiphumna khat bek mah a zangkhawm ihi hi.\nTopa khat bek (John 14:6)\nUpna khat bek(Pawlpi 3,800)\nUpna + Hehpihna = Gupna + Gamtat hoih na\nUpma + Hehpihna + Gamtat hoih na = Gupna\n21.Pa Pasian leh Zeisu Pasian ki bang lo\nSawltak 7:56 En un! Vantung kihong a, Pasian’ taklamah Mihing Tapa a ding ka mu hi,” a ci hi.\nMatthai 26:53 Ka Pa kiangah ngen hi leng, vantung galkapte hon sawm le hon nih val, thakhat thu-in hong puakpah theih ding lamtak thei lo na hi hiam?\n22.Pa Pasian leh Zeisu Pasian ki bang lo\nEffsa 1:2 Pasian’ sawlna tawh Jesuh Khrih’ sawltak ahi keimah Paul in, Efesa khua-ah a om thu um mite tungah lai ka hong khak hi.\nJohn 14:6 Jesuh in ama kiangah, “Keimah in Lampi ka hi a, Thuman, le Nuntakna zong ka hi hi. Kei hong suang loin Pa kiangah kuamah tung thei lo ding hi.\nMatthai 9:6 Ahi zongin Mihing Tapa in leitungah mawhmaisak theih nading thu nei hi, ci-in na theih nadingun kong lak ding hi,” a cih khit ciangin khutlekhezaw mipa kiangah, “Tho in; na lupna pheek pua inla na inn-ah ciah in,” a ci hi.\nVantung a om ko te Pa aw……..\n23.Pa Pasian leh Zeisu Pasian ki bang lo\nEffsa 1:2 Eite’ Pa Pasian le Topa Jesuh Khrih in note tungah dikna le nopsakna thupha hong tungsak tahen.\n1 Timoti masa 1:2\nThu upna sungah ka tapa taktak ahi Timoti tungah lai ka hong khak hi.\nPa Pasian le eite’ Topa Khrih Jesuh in dikna, hehpihna le nopsakna thupha, nangma tungah hong tungsak tahen.\nGalati- Effsa- Filippi- Kolose – Thesalonika -Timoti-kotin\n24. Pa Pasian leh Zeisu Pasian ki bang lo\nJohan 14:8-9 Tua ciangin Filip in, “Topa aw, Pa hong lak lecin ka lung uh kim pah ding hi,” a cih leh 9Jesuh in, “Filip aw, hih tanvei omkhawm khin napi kei hong thei nai lo lai na hi hiam? Kei a hong mu khinte in Pa a mu khin ahih manin bang hangin, ‘Pa hong lak in,’ ci thei na hi hiam?\nJohan 1:18 Kuamah in Pasian mu ngei lo hi. Pasian tawh a kinai pen, Pasian mah ahi Tapa khat bek in Pasian hong kilangsak hi.\n25. Pa Pasian leh Zeisu Pasian ki bang lo\nKolose 1:15 Khrih pen a kimu thei lo Pasian’ lim hi a, a kipiangsak khempeuh lakah tapa upa pen ahi hi.\nJohan 6:46 Jesuh in, “A mantakin ci lehang: Ka nalamdang bawlte na muh uh ciangin kei hong umin a hong zong na hi kei uh a, an na khamtakun na nek uh manin a hong zong na hi bek uh hi.\nPasian kiangpan a hong pai pa longal, kua mah in PA a mungei kei hi.\n26.Pa Pasian leh Zeisu Pasian ki bang lo\nMatthai 4:1 Tua ciangin Dawimangpa’ ze-etna a thuak dingin Kha Siangtho in gamlakah Jesuh a paipih hi.\nJohan 16:7 A taktakin ci lehang, kei paikhia kei leng note hong Huh ding pa hong pai lo ding a, kei paikhia leng note hong Huh ding pa hong sawl ding ka hih manin kei va paikhia leng note a dingin hoihzaw tham hi.\n27.Thum Gawm Pasian khat\nJohan 14:16 Keimah in Pa kiangah ka ngen ding a, note tawh a omkhawm tawntung dingin Thuman a hong lak Kha Siangtho, note hong Huhpa ding a hong pia ding hi\nI will pray the father, and he shall give you another comforter\nJesus – The father -Another comforter\n28. Pa hun,Zeisu Hun, Kha siangtho hun\nPa Pasian————-Full time (Adam , Noah , Abraham , Moses\nZeisu—————— Part time (Danie 3:25 Tua ahih ciangin tu-in peengkulte, tamngaite, laiza lasakna gingte, harp lasakna gingte, gawsem, le tumtheih dang a gingte na zak khit phet uh ciangin kunin milim na bia ding uh hi. Na biak kei uhleh thakhatin mei phualpi sungah hong kikhul ding ahih ciangin a hong honkhiazo ding pasian omin um na hi uh hiam?” a ci hi.)\nKha siangtho——————–Part time (Piancil 1:2 Leitung in limlemel nei loin a awngthawlpi ahi hi. Tuipi tung tengah khua mial bikbek a, tua tui tungah Pasian’ Kha in na a sem hi.)——- (Not Permanent)\n29. Zeisu Hun\nZeisu————– Full time ( Mi si, Mit thaw te, Dawi te)—-(Mi 5,000, Tuitung ah, Huih pi)—(Thokik, Tuipan Lenggah zu)\nKha siangtho———-Part time (Zeisu tui a kiphum lai va khu)\nPa Pasian————–Part time (Matthai 3:16-17 Jesuh a kituiphum khit phetin tui sung panin a paikhia pah hi. Tua laitakin vantung hong kihong a, vakhu bangin Pasian’ Kha Siangtho hong kumsukin ama tungah a khawl a mu hi. 17Tua sung mahin vantung panin aw khat hong ging a, “Hih pen ka it mahmah ka Tapa hi a, ama tungah ka lungkim mahmah hi,” a hong ci hi.)\n30. Kha siangtho hun\nKha siangtho—————-Full time (Pentcost Ni- Ka kha bek tawh)–(John 16:8 , 1Korin masa 2:10-11, 2Peter nihna 1:20-21)\nZeisu—————–Part time(1 John 2:1-2 – Thu hong nget sak\nPa Pasian————-Part time (Vanah min hong khum sak)\n31. Pasian Thum maw khat?\nThuhilh kikna 6:4 “Israel-te aw, za un: Topa i Pasian, Topa khat bek ahi hi.\nPiancil 2:24 Tua thu hangin pasal in a nu le a pa nusia-in a zi tawh kigawm a, amau tegel pum khat a bang uh hi.\nPastor, 1 mile,BUT,PUT\n32.Thum gawm Pasian khat\n1Korin masa 3:6-7 Keima nasep pen khaici vawh hi a, Apollos’ nasep pen tuibuah hi a, ahi zongin a khangsak pa ahihleh Pasian ahi hi. 7Khaici vawh pa le tuibuak pa a thupi hi lo a, a khangsak Pasian a thupi hi bek hi.\nJohan 17:21 Pa aw, amaute khempeuh pumkhat a suahtheih nadingun ka hong ngetsak hi. Nangmah in kei na hong sawlna thu leitung mite in a uptheih nadingun ei tegel pawlkhat ihih mah bangin amaute zong eite tawh pawlkhat hong hi tahen.\n33.Thum gawm Pasian khat a nasep na uh kibang lo\nPa Pasian Nasep (Matthai 6:9\nTua ahih manin thu na nget uh ciangin hih bangin na ngen un:\n‘Vantunga om kote’ Pa aw,\nna min siangtho kizahtak hen)\nZeisu Nasep (Hebru 9:22, Marka 16:17-18)\nKha siangtho Nasep ( Johan 16:8-15 , 1Korin masa 2:11 , 2Peter nihna 1-20-23)\n(Jehovah witness- UPC- AG\n34. Vantung ah Pasian bang zah mu ding?\nMangmuhna 21:22-23 A Vanglian Topa Pasian le Tuuno pen khuapi biakinn hita ahih manin tua khua sungah biakinn dang ka mu kei hi. 23Pasian’ minthanna vang pen khuavak hi a, Tuuno zong meivak hi khin ahih manin tua khuapi in nitaang le khataang cihte kisam lo hi.\nMangmuhna 4:5 Tua tokhom panin khuaphialep hong taangkhia-in, awging le vanging hong kipankhia a, a tokhom mai-ah Pasian’ kha ahi meivak sagih a kivak hi\nKumpi tokhom pan in khuaphialep hong tangkhia a, van nakpi in hong ging in hong gamlum henhan hi. kumpi tokhom mai ah,meivak sagih a kuangsa in om a,tua te in Pasian kha siangtho sagih te a hihi.\nRev. Dr. Thang Za Kap, Sunday Main Service\nBowling Green Khua Kentucky State USA gam ah Zomi gambeel ongkibeh lap seemseem natawh kizui in Zopau tawh suakta tak a Pasian biak theihnading leh Naupang te Zolai tawh Pasian thu nungta hilh theihding kilung gulh mahmah ban ah, Democracy gam ahih natawh kizui in thu neituam, La neituam abawk alian deuh cih bang omlo in Mipi thuneihna tawh suakta tak a kimakaih Pawlpi khat neihding lunggulh na tawh kizui in March 29,2015 ni in Zomi Agape Pawlpi Inn 8 tawh kiphut a Pawlpi kimakaih zia ding Constitution & Bylaw kician tak in kinei hi.\nEvery Sundays Main Service @ 10:00 am - 12:00 pm Burmese Service @ 1:00 pm - 3:00 Every Saturdays Pray Meeting @ 10:00 am - 12:00 Youth Service @ 6:00 pm - 9:00 pm\n558 Blue Level Rd, Bowling Green, KY 42101 United States of America\n(270) 904-5102 zomiagapepawlpi@gmail.com\n© 2021 Zomi Agape Church Inc. All Rights Reserved\nStarts 2:59 pm


timestamp: atn

url: =Global Buanli Family: Tulaai Leitung Thuthang Tuamtuam Updates Jan 28,2014\nTulaai Leitung Thuthang Tuamtuam Updates Jan 28,2014\n· Zomi Census 2014 Kawlgam ah akibawl ma in Bowling Green khua Kentucky state ah Feb 22,2014 niciang nasiatak in kibawl masa ding hi. Zomi namni nopcitak in hih Feb 22 ni in kibawlding a , Chin deih teng leh Zomi deih teng Building khat sung inndei tuamtuak ah kikhen sitset in kibawl dinghi. Hih nipan kipan in Zomi acilo teng Zopau tawh kihopih nawnlo ding a, Nopna dahna vaai kheempeuh ah kihuh, ki uap cihte omnawn kilkel loding hi. Zomi census kibawlna lam ah Rev Pau Khai in Speaker seem ding a Nashvile khuapi leh Louisville khuapi pan Zomi kheempeuh in ong uap zihziah ding uhhi. Muan tuamtuam a om Zomi ten Cesus bawl ciat ni\n· Kawlgam sung a Mualtungmi namkee thautawi kheempeuh buaina teng kikum siang a, Kawlkumpi tawh gamvaai kikupna taktak aom mateng Mualtungmi namkee thautawi te kimuh khopna ah kakah keiding uhhi ci in “o” minam gaalkaap UWSA te in Jan 28,2014 ni in taangkokhia uhhi. Tualaai tak a Mualtungmi thautawi te kimuh khopna te ah “o” te kah lo uhhi. 2008 kawlgam thukhun sung ah amau le amau ki-uk na angah uh hi a, Tulaaitak gaalkaap 70,000 kiim nei in State tuamkhat angen uh ahihi.\n· Kawlgam sung puahnading Janpan gamte sum Dollar Awn 600 leitawi ding President U Thein Sein leh Japan PM Shinzo Abe te athukim khitciang Jan 28,2014 ni in Pituh Hlutdaw ah thukimna nei uhhi. Hih Dollar Awn 600 peen kum 40 sung a lohkikding hi a ameet 0.01 bekding cih uhhi.\n· Britain Vuazi khat ahi Hugo Swire anih veina kawlgam jan 27,2014 ni in ontung a, Kawlgaalkaap maang Min Aung Hlaing, Vuanzite leh Daw Aung San Suu Kyi te tawh kawlgam vaai, Rakhaing state buaina te kikum khawm uhhi.\n· Thailand gam te in gambup kiteelpi na ongtung ding Feb 1,2014 niciang kikhawl nawnlo in kibawlding hi ci in Deputy Prime Minister Pongthep Thepkancana in Jan 28 ,2014 ni in genkhia hi.\n· India gam Maharashtra state Pune khuapi pan Gujarat state Ahmedabad khuapi zuna a khualzin Bus pi khat High way tung ah Jan 28,2014 ni in mawtaw pi khat tawh kiphukha a kaang ahihman in mi 8 si in mi 11 zato nawhtak in kipuak hi.\n· Palestine kumpi te in nupa asuakzolo kiteengnuam mite huhna in kinteenna pawipi West Bank khuapi ahi Jericho khuapi ah nupa kop 218 , Gaza khuapi ah Kop 80 Jan 28,2014 nikhat thu in bawlsaka, Sum $ 1.5 million zangkhia in nupa kopkhat $ 4,000 ta acitpiak ban uh-ah Jericho khuapi mopawi ah Palestinian President Mahmoud Abbas vakihel hi.\n· Colombia gam Barranquilla khuapi sung a mi 200 vaal akikhumna thong innpi khat Jan 28,2014 ni in meikaang a, mi 10 asisa in kimu in 40 vaalte anaai peen zato ah meikatna bawlding in kipuak hi.\n· Brazil gam Rio De Janeiro khuapi sung aom High Way lampi kaanna tausaang lei khat atung ah mi nih apailaaitak Jan 28,2014 ni in Lorry pi khat in abulpan phulpaai ahihman in kicim a mawtaw tam mahmah laaitak tawh kituak ahihman kiphul khazihziah uha mi 4 si in 4 zato ah kipuak hi.\n· Syria gam sung a micimawh gaaltaai mi te pawlkhat tawmveisung UK gamte in la in keemding a, Naupang, numei bawlsiatna athuakte , Uham te leh cidamlo te lamasading hi ci in UK deputy Prime minister Nick Clegg in Jan 28,2014 ni in taangkokhia hi.\nKhialna aom akhaak aleh ngaihdam bawm ah maw


url: =Iraq gama IS te ukna Mosul kilakik zonailo napi’n a ukding kituh ~ Thang Khan Lian :: ZOMI DAILY\nposted on 19 November 2016 at 10:53 am Lomkholna: News, Thangkhanlian, World\nIraq gam-a IS-te ukna Mosul kila kik zo nai lo napi kila leh a uk ding kituh in buaina piang ding bang ta\nNov. 19, 2016: Mosul khuapi lak kikna ding Oct.17 in kipan a, tu dong a khuapi sung nangawn lut zo nai lo uh a, a kha nihna nihna ding hanciam in nawk zel uh hi. Hih hang hunin Kurdishte makaipipa Massoud Barzani in Mosul lak kikna dingin nakpi takin Kurdish Peshmerga (KRG) galkap ten hanciam in Mosul kiim-a om Bashiqa khua kila ta a, Bashiqa lak kikna dingin sisan naisan luangin martyr 11,500 kipia khia khin zo a, Iraq galkap ten a nusiat sa munte uh kihumbit ahih manin ka supna uh leh sisan luan’na uh mawk bei lo ding a, kinung kik lo ding hi ung. Mosul a kilak kik ciangin zong US galkapte a nung kik lohna dingun thukimna nei khin ka hih manun Iraq federal government khut-ah ki-ap lo ding hi ci-in Bashiqa ah Peshmerga galkapte panna ah a va hawhna ah zanhal in gen hi.\nAhih hangin Iraq Prime Minister Haider al-Abadi in bel Peshmerga galkapte Bashiqa panin a kihep khiatna ding un gen a, Mosul kila kik zo leh Iraq kumpi’ khut nuai mah ah om ding hi tel takin gen hi. Kurdishte teenna mun pen autonomous Kurdistan region kici Iraq leilu lam hi a, Peshmerga galkap ten gam kituhna mun zong lianpi la ta uh hi. Kurdish ten Iraq-Syria gamgi nitumna leh leh Iraq-Iran nisuahna lam ko uk ding hi ci ci-in kikangtuah uh hi. Mosul kiim pen Sunni Muslimte tamna ahih hangin namneu leh biakna tuamtuam – Arabs, Turkmen, Kurds, Yazidis, Christians, Sunnis leh Shia Muslimte teenna ahi hi.\nBarzani in Mosul pen Peshmerga galkap ten a uk suak ding a deih bek hilo-in Kurdistan kici suahtakna (independence) ding a deihna zong gen a (Mosul lak kik kipat dingin hih thu kigen khia vet lo hi), Kurdish mi ten suahtakna gam khat a neih ding uh pen mipite hamphatna (rights) leh deihna (will) hi a, Iraq kumpi in hong thukimpih pian ta hi ci-in gen beh hi. Ahih hangin zan in Iraq PM Abadi’ zum in thupulakna bawl a, Kurdishte Mosul kila kik zo leh a nung kikna ding uh leh ISte ukna khua a kila kik khin sate panin a nung kikna dungun thukimna kinei khin khin zo hi ci leuleu hi.\nKurdishte pen Iraq, Iran Turkey leh Syria ah namneu (minority) hi uh a, Barzani in hih bangin a genna hangin Mosul kila kik zo leh zong Turkey leh Iran hong kigolh ding a, a bei thei lo gal hong piang thei hi ci-in Brookings Doha Center analysis Ranj Allaldin in ci hi. Iraq, Iran Turkey leh Turkey in bel Kudistan suahna gam sangin autonomy lianzaw piak ding hoih sa tek uh hi. Turkey in Barzani leh Peshmerga galkap gum a, galkap a huh ding zong sawl in Mosul a kila kik dong kihuh ding hi ci hi.\nTu-in Mosul nawk dingin Iraq galkap, Kurshdish fighters (Peshmerga) leh Shia paramilitary units kite galkap 100,000 kipawl a, Counter Terrorism Service (elite army unit) ten nisuahna lamah nawk in ISte khauh mahmah uh a, galkap dang ten leilu lam leh leitaw lam panin nawk uh hi. Mosul ah tu-in ISte 5,000 – 6,000 kikal bek om dingin ki-ummawh a, ahih hangin leinuai lampite (tunnels) zangin galkapte sihpih car bomb, spiper leh mortar zangin na daldal zo lai uh hi. Mosul khuapi panin khuata ah mi 57,000 kiim tai khia ta a, tua ten bukna ding leh teenna ding kician nei lo uh hi ci-in UN in gen hi.\n*Sau lua mahmah.. mangpau in a kitel zaw sem-a a sim nuamte adingin http://www.aljazeera.com/…/baghdad-kurds-odds-control-post-…\nPrevious: ZAM Thupuak :: 20 November 2016\nNext: Phamsa Philippines President Ngalliam bangin akivui manin mipite lungkimlo ~ Thang Khan Lian


url: =A kisam masa pen ~ T. Sawm Lian :: ZOMI DAILY\nposted on 9 May 2016 at 9:28 pm Lomkholna: Article, Sawmlian\nPaunak khat ah, “Nute a damna innkuan cidam a, pate a damna minam cidam hi….” ciin kigen hi. Hih damna pen bang ahi tam? Koi pan kingah thei ding hiam? cih pen a ngaihsuthuai leh theician a kisam mahmah ahi hi.\nZomite paunak ah, “Sakhi a pi san, a no san” cih om a, mihingte leitung nuntakna-ah a dikna ciang om hi. Mi khempeuh tungah a dik kimloh hangin, hih pen a tamzaw-ah dik mahmah hi. Lai Siangtho sungah zong, mihoih lo tung panin gah hoih lo gah ahihna leh, singkung cidamte a gah zong limci ahihna thu kimu hi (Mat 7:15-20). Tua ahih leh hih gah hoih gah ding, a cidam gah a gah dingin bang kisam hiam?\nLazarus a sih ciangin a sanggamte Mari leh Martha in Jesu om leh si lo ding cih um uh hi. Jesu pen nuntakna hi cih zong thei uh hi. Lazarus sih khit ni li ciang Jesu leh a nungzuite Lazarus sihna khua Bethani ah hong kileh uh a, Martha in va dawn/muakin, “Jesu aw, nang om hi lecin ka sanggampa si lo ding hi. Tu nangawnin na nget peuhpeuh Pasian in hong piak ding ka thei hi” ci hi. Jesu in a Lazarus sihna thu gen masa loin Martha kiangah, “Kei pen thawhkikna leh nuntakna ka hi. Kei hong umte a sih uh hang nungta ding uh a, a nungta lai, kei hong um peuhmah si ngei lo ding hi. Hih thu na um hiam?” (Joh 11:25,26) ciin dotna tawh dawng hi. Hih munah a thupi mahmah khat pen, Jesu in Martha mahmah in amah a um hiam, cih a dotna ahi hi. Midangte adingin nakpi takin nasemin, thungenin, tate adingin a hoih i deih laitakin, eimah mahmah i ci dam lo thei hi. Tua hi a, Jesu pen nuntakna leh thawhkikna hi, cih i um taktak hiam, cih pen nu leh pate in kietcian kisam mahmah hi.\nMipil leh kumpi lian Solomon on Late 127:3 sungah, “En un, tate pen Topa tung pana go (heritage) hi a, suanlekhak pen thaman ahi hi” ciin na gelh hi. Hih munah, tate pen Topa tung pana hong pai ahihna kimu hi. Topa tung pana hong pai ahih manin Topa deihna banga kep leh pattah ding pen nu leh pa (ta neite) vaipuak/mawhpuakna ahi hi. Tua ahih manin Jesu mahmah in zong naupang kep, lampi dik/maan totsak a kisapzia, Jesu a upna uh pan a pialsak, leh naupang lim tak kem lo a, siatna lampi a zuisak mipen leitungah nungtak kei zaw leh ama adingin hoihzaw ding ahihna gen a, “…a ngawng-ah an gawina suang lianpi khat kikhihin, tuipi thuk sungah kikhiasuk leh ama adingin hoih zaw tham pek ding hi” (Mat 18:6) ci liang hi.\nTua ahih manin, tua Pasian tung pana kingah a manpha tate kep pen nasep thupi mahmah leh hoih taka kep pen Pasian deihna ahihna i phawk kisam hi. Ahi zongin, mihing pilna leh siamna, hatna leh cihtheihna bek tawh kep zawh ding hi lo a, Pasian panpihna tawh, ama thu leh lampi maan hong hilhna tungtawna makaih hoih theih hi bek ding hi. Tua hih manin, midang hi masa loin ei (nu leh pate) mahmah in Jesu i neih kisam a, amah nei lopi-in bel lampi maan, lampi dik leh tawntung nuntakna lampi kisinsak, tawntung lampi ah kimakaih theih lo ding hi. Bang hang hiam cih leh mitttaw leh mittaw lampi maan/dik ah kimakaih theih lo, lampi maan/dik kilak theih lo ahihna thu Jesu in genkhin hi (Mat 15:14b).\nNa tampi i sem uh a, ngaihsutna tampi i zang uh a, sum tampi beiin, hun tampi tate hoih theihna dingin i hanciam hi. Ahi zongin, Jesu mah masak kha lo i hih manin i lamet leh i sepgimna zahin lawhcing lo hi kha mai thei hi hang. Luke 10:38-42 sunga Martha inn a Jesu a paina thu panin enkik le hang: Martha inn a tun ciangin Jesu kiangah Martha nau Mari tu-in, Jesu kiangah omden hi. Martha pen nasemin buai mahmah a, heh zawzenin, Jesu kianga om a nau mawhsak zawsop hi. Ahi zongin Jesu in, Martha dik/maan sa tuan loin, a kianga om Mari in hih ding diktak, sep ding maantak sem ahihna thu gen zawsop hi. Hih mun panin sin ding thupi mahmah om pen, na lim sep lua, kibuaisakin, gim le tawl kisa-in Jesu kiang, Jesu thu le la, Jesu deihna ngaihsun man lo liang kha zel hi hang. Amah mangngilh leh phawk kha lo liang a tua nasepna-ah Jesu lungdam tuan lo cih kimu hi. Martha in a mawhsak Jesu kianga om Mari pen Jesu in, “Mari in a kisam na pen a semsem ahih manin a nasep kikhawlsak lo ding hi” ci hi. Martha muhna pana om maimai, bangmah sem lo Mari pen, Jesu muhna panin na hoih sem, sep ding a kisam penpen a sem ahi hi.\nNu leh pa, ta nei (leh a nei lai ding khangnote) in lim takin ngaihsuthuai hi. ‘Thankhik ta neih,’ cih khat, nei napi neih zawh ciang mangngilh pah vingveng dan a, Pasian tung pana go (heritage) pen koih ding hi zenzen lo hi. Banah, tate a dingin nu leh pa pen etteh ding masapen ahih manin amaute zuih, sep, leh kalsuanzia dinga hoih lote zat hetloh ding ahi hi. Tuate, ‘tate adingin zong hoih lo hi’ cih thei napi a, i kideek zawh kei a, i zatzat or tua banga i nuntaktak leh, tate in hong etteh a, nu leh pate sep hoih lo, zat hoih lote hong sep/zat uh ciang midang mawhsak loin, ei, nu leh pa (a etteh pente uh) hang hi cih i saan/pom kisam hi.\nNa tate hangin na lunggim hiam? Na tate nuntakzia hangin khasia in na kap hiam? Na tate hangin maizumna leh mindaina na thuak hiam? Lim takin ngaihsun in. Nang’ gamtatzia hong zuihna hanga tuate a tung hiam? Pasian lamah na makaih ngeiloh hangin tuate a tung ahizaw hiam? Na tate lampi maan a tot theih laiin hilh lo na hih manin tun hilh zawh nawnloh ding zahin a buaihuai hiam? Tua bang ahih leh zong nang mahmah kikhel-in Topa samin, Topa tungah ap-in, nuntakna a hei thei Pasian kiangah na ap ngei hiam? “Kei hang hi, kei ka kibawlphat kisam,” ciin nangmah mahmah pan kibawlphat kisam ahihna na phawk hiam? Phamawh kei, ciin Pasian tung pana hong pai go pen a thupina kimangngilh bawl zel ding maw? A gam leh a dikna (Mat 6:33) zong masa loin, ei deihna, hoihsakna leh nopsakna bek i thupingaihsut lua kha hiam?\nLai Siangtho sungah ‘Topa zahtakna pen pilna kipatna hi’ ci a (Late 111:10; Pau 9:10), Jeremiah laibu sungah, ‘Topa a muang mite thupha ngah hi a, amau (thupha ngah mite) pen guun gei a kisuan singkungte, a zung tui omna ciang a thukpi sungah a tum bang hi a, tua singkungte pen nisa lua leh guahzuklohna hangin bangmah nawnkaina om loin a tehte hing denin, gah limci a gahkhia tawntung hi’ (Jer 17:7-8) ci hi. Tate makaih siamna ding pilna, tate tungah gahpha gahhoih gahkhia dingin zong Topa zahtakna, amah muanna kisam masa cih kilang hi.\nTate kep siam pen a haksa lua mahmah leh, mihing pilna leh siamna bek tawh kep zawh theih hi lo ding hi. Kem zo ning, pantah zo ning, mi lian mi thupi suaksak ning, ciin kuaman genkhol thei lo hi. Hoih tak leh pha taka Pasian deihna leh Pasian thu tawh makaih pen nu leh pate vaipuak (responsibilities) hi a, a gahkhiasak ding, a lawhcinna pen Pasian thuthu hizaw hi. Tua hi a, kician takin Lai Siangtho in, “Naupang khat a neu laiin lampi maan tawnsak lecin, a teek dongin lam pial nawn lo ding hi” (Pau 22:6) ciin hong hilh mah bangin, tua lampi maan/dik a tawnsak dingin nu leh pate i ci a dam hiam? Tua lampi maan pen i thei hiam? Tua dingin a kisam masapen Jesu i nei hiam?\nPrevious: Exercise kimawlmawlte akhuak siangzaw\nNext: Zomi leh Pilna ~ CS Khai\nApuakkham thei “Samsung Galaxy Note 7” te puahpha in kizuak kikding ~ ZD


url: =Thuthak Tomkimcing 19 May 2014\nA. Bangala- Myanmar gamgi ah Kawl palik that\n17 May zing lam daak 9:00am kimpawl in Gamgi suangphuh No. 53 mun lam ah Kawlgam palik Bo Nwe Oo Muang makai in Bandula camp pan apai khiat zawh minutes 20 hun in ngal leh lam ( Bangala) pan in thau tawi pawl khat in khuvit in nuai kap uh hi. Tua mun ah palik bo Nwe Oo Muang avei lam kawng pan thau tang in khalet a, Anung zui Palik Thi Hah Aung, Hla Min Thet, Win Min Htwe, Nay Lin Oo teng aphual ah sipah uh hi.\nB. Tonzang TEO zum vai Kuazaw thukisit, Kuazaw zaakhia ding\nTonzang khuapi huam Towmship Education Office zum 19 May zinglaam in meikangtum na vai in kua halhi ding mei koipan kipan cih palik ten kan san uh hi. Amanpha laibu leh file khempeuh vuutsuak hi. Hih thu vai in kuazaw thu kisit in kuazaw zaakhia ding cih kithei nailo hi.\nKumpi in siamsin sangnaupang te laigelh loh bu pan kipan laikung dong in akhawnkhong in abeisa hun in hawm khia ding ci ahizong in Zogam leh gammong mizawng taktak namun ah akhawn khong kitam hawm lo cih kiza hi. Tua ban ah sanglut manhding akisam lopi tak in khuapi pawl khat ah sum tampi lak nahang in Siamsin uk thuvan te leh khuanu khua pa te lungsim ki eel puaktuak na om hi. Tanli nuaisiah genloh Tan nga pan Tan giat kikal laibu laikung akhawng khong hawm khiat ding vai in tundong zekai sak lai ahih man in Kumpi vai hawm bang in anuai siah Siamsin uk thuvan te'n nasep hoih sem nailo hi cih gambup mipi in phunsan na om hi. Sang naupang te siamsin ki ap hun naita in aki ap hun in Sangsia ten sum amawk don leh tungsiah ah kiko to thei hi cih Education Department Director U Min Zaw in tangko khia zo hi.\nC. Kawlgam mi khat tungpan Zaakaang kg 4.2 kiman\nThai gam Mesai khua ah Kawlgam mi khat tung pan zaakang 4.2 kg Bat sum 12 Million val aman ding kiman hi. Meisai Paoyang veng om inn khat ah thuzakna tungtawn in Thai Palik te in 18 May nitak daak 8:00 pm sat khit in avaluh uh leh Nai Aung kici kum40 inndei sung pan in zaakang mu khia uh ahih man kiman pah ahihi.\nD.President's Interview with International Students\nGam tuamtuam pan in pilciim siamsin akahna Japan gam International Hiroshima University ah President's tawh thukidotna kimuh kopna Interview ding in Sangnaupang te kitel khia aa, Sang naupang tampi te lak ah Kawlgam ai awh in miguk lak ah aki hel sung pan Zomi Hau Mang kitel khia hi. June 3(Tue),2014　18:00-19:00 ni hun in Hau Mang leh President's kiho bawl ding uh hi.\nE. Kawlgam sung kiukna leh Thukhun vai Lungphona omding\nDaw Aung San Suu Kyi leh Ko Min Ko Nai te in Bo Sein Maan Tualpi (Yangon) leh Aung Peelee tualpi ( Mandaly ) ah 2008 Kawlgam thukhun puahphat bawlphat ding vai in thugenna nasiatak in bawl uha, mipi in tha ngah mahmah ahihi. Tua thuzom in 27 May 2014 Zinglam daak 10;00am in Yangon City hall mai ah mipi lungphona omding ahihi. Myin Thian myo leh Lahpohtaa myo in zong Yangon hun lian in lungphona bawl ding uh hi.\nE. Nu omloh kikal a, apianna Pa tawh amawh nungak in apa ngai\nKum 46 apha khin ( mingenlo) papi khat in Malaysia gam Kajang khuapi ah ainn sung ah anupi (Azi) omlo kal in atanu kum 21 pha khin tawh ommawh khawm zelzel uh ahih man in Atanu in nuamsa lua in anu omloh kikal in apa ngai mahmah hi cihi. Khatvei apa neu sammet nasai ah nungak nu valut kha hi. Apa neu phone battery bei ahih man in Nungak nu phone khawm pak in midang khat hopih ding acih leh Nungak nu phone ah apian na apa in lim tuamtuam akhak na apaneu in mu kha ahih man in apa neu in Palik te ko a, a U pa mansak hi. Thu akidot ciang in apa in atanu tawh kum 18 pan kipan ommawh khawm den uh ahih man in ata nu ngai dan ahihi . Tu in Pohmah 376 tawh apata un kiman uh ahihi. Gilbeem ah kum 6 pan kum 20 kia thei ding cihi.


url: =Mai Nawt In ~ Khat Thang :: ZOMI DAILY\nposted on 11 October 2014 at 9:13 pm Lomkholna: Khatthang, News, Zomi\nMai Nawt In\nLeitung nuntak sung na heksuk hektohna ah, buaina lianpi tuakin, nungkik ding lah hi thei lo mai nawt ding lah na lampi kikhak cip a haksa lua sa-in na lungkham hun ciangin na sep ding khat bek om hi. Tua in haksatnate na phul teitei hamtang ding ahi hi.\nThu khat peuh hangin lungsim kitam zanin, nasa lua a, hehna, dahna tawh na kidim hun ciangin na sep ding khat bek om hi. Tua in luaduai\nsak tentan a thuak zawh ding khentatna ahi hi.\nTel zawk ding cih bang om nawn lo, na neih na lamte sum khin in, pammaih na sak hang, a kilakkik thei lo ding supna na thuak hun ciangin na theih ding thu khat bek om hi. Tua in hun la a lampi thak kihon na ngak pelmawh ding a hi hi.\nI tup I ngimna bangin nawnsa takin khangto thei lo, kalsuan zo lo a I om hun ciangin, I sep theih khat pen I hih zawh zahzah damdam in mainawn a kalsuan ding a hi hi. Bang hang hiam cih leh, nuntakna pen kilehkik theih, senlehkik theih thu hi lo hi.\nPrevious: Tuni Mopawi Lungdampihna\nNext: Dr. Lun Kham tawh holimna video clip


url: =Istanbul ah Bomb puakkham, mi 10 si, mi 15 liam :: ZOMI DAILY\nposted on 12 January 2016 at 7:09 pm UTC+9:30 Lomkholna: News, Sawltak, World\nTurkey gamsung aom Istanbul khuapi ah tuni Tuesday ni in Bomb puakkham cih Fox News in genkhia hi. Hih Bomb puahkhapna munpen gamdangmi Tourist te limzuak phadiakna Historic District sung hi a, mi 10 sipah a, adangzong mi 15 val liam hi ci’n kumpi thuneite in genkhia uhhi.\nHih Bomb puakkhampna ahangpen kumpi thuneite in akancian laitak hi a, ahi zongin State TRT Television te genkhiatna ah hihpen Suicide Bomb hikhading ci uhhi.\nGovernor’s Office panin Statement abawlkhiatna ahzong hih Bomb puakkhamvai aki kancian laitak hi cihciangbek genkhia theipan uhhi.\nTua hi a, adang Bomb puakkham khawng aomkikding patauhna tawh hihmun leh akiim apam teng Police te’n umcikpah uhhi. Hurriyet Newspaper te genkhiatna ah Bomb puahkhap hunlian pen Local Time 10:20am ahihi ci uhhi.\nErdem Koroglu kici minnei khatpen tuagei ah nasem hi a, hih apuakkham aomciang in leilak ah mi kiboksuk zihziah hi ci’n NTV Television te kiangah genkhia hi. Tua ahih manin, kua asi hi a, kua ahinglai cihzong kitheilo phial in bokpekpak uhhi cihi.\nHih munteng pen Istanbul ii etding atampen leh ahoihpen Sight-seeing Area minthang teng hi a, hihkuamsung mah ah Topkapi Palace leh Blue Mosque cihte zong aom ahihi.\nNungkumsung inzong Turkey gamsung ah Bomb tawh kikapna ahuaisia mahmah phadiak nih vei om ngei hi.\nKhatveivei mipi tamdiakna, mun nopci tata zong a gim neihhuai mahmah hun omthei hi. ZD Sawltak #zomidaily\nPrevious: Malaysian Suicide Bomber 2 te hangin mi 33 si\nNext: Thu nengtawng (12 Jan 2016) ~ Zomi Quavadis


url: =Pasian’ Bawlsa Khempeuh Inah | Zomi Lyrics Directory :: Zomi Music and Songs Pasian’ Bawlsa Khempeuh Inah | Zomi Lyrics Directory :: Zomi Music and Songs\nPasian’ Bawlsa Khempeuh Inah\nSt. Francis of Assisi (1182-1226) Music from the Geistliche Kirchengesang of 1623\nEnglish translation by William H. Draper (1855-1933) Arranged by Norman Johnson (1928-? )\nI sak cianga i lungsim hong lawpsak den hih la bel pawlpi tangthu sunga mi minthang mahmah Francis of Assisi in 1225 kuma a phuah ahi hi. St. Francis of Assisi ci-a kitheizaw Giovanni Bernardone bel Italy gam sungtengah vak kawikawi-a Pasian’ thu gena mizawngte a huh den medieval monk khat ahi hi. Mystic khat zong ahi hi.\nItaly gam Assisi ah 1182 kuma suak hi a, a khangno lai-in galkapin om ngei-a tawlkhat sung a zulhtat mahmah khit ciang, a kum 25 a phak ciangin a nuntakna kikhel-a a sepna khempeuh Ama’ ading ngaihsun kilkel lo-a nungta Zeisu Khazih bangin nungta-a Pasian’ na bek sep ding tup lianpen-in nei hi. A nu a pate mihau hi napi-in Francis in tua leitung nate thupisa lo-in a goutanh khempeuh nolh hi. Nuntak nadinga kisam lianteng bek zangin Khazih’ taangmi khat bangin kingaihsuna vak kawikawi hi. Kum 28 a phak ciangin Franciscan Order of Friars phuan-a, ama’ nuntak banga nungta pasal khangno tampi leh numei pawlkhat in pawl uh hi.\nSt. Francis in Pasian’ bawlsa nate (nature) it a, Pasian’ bawlsa leitung vantung nate ah Pasian’ khutma mu thei hi. Tua hun lai-a lim kisuai minthangpen khat bang ci lehang St. Francis in vasate an a piak laitak lim-a kisuai ahi hi. Giotto’ suaih ahi hi. Tuni donga minthang a khangno lai-a a thungetna hibang ahi hi:\nSt. Francis’ nuntakna ah a lamdang simsim thupiang kigen tampi om hi. I Topa tawh tamveipi kimu uh hi, ci-in kigen hi. Tua banga a kimuhnate lakah khat bang, La Verne mual sang tungah ni 40 an tanga a om laitak hi, kici hi. Tua huna kipan a khantawnin a khut a khe leh a pumpi tungah i Topa in a liamna hanga a thuak natnate thuak den hi, kici hi.\nHih “Pasian’ Bawlsa Khempeuh Inah” (All Creatures of Our God and King) bel St. Francis’ gelh “Canticles of the Sun” sung pana kila ahi hi. A sih ma kum khat lai, 1225 kum khuakhal nisat mahmah ni khat-a a gelh hi, kici hi. A ci nakpi-in na a, a mit khua muhna a man diaidiai laitaka a phuah hi, kici hi. St. Francis in a nuntak sung tawntung lasakna thupisa mahmah den-a, church music thupi ngaihsut hi. Monastery-a zat dingin hymn dawng 60 val phuak hi. Kum za tampi a bei khit hanga tuni dong a kisasa tua late lakah hih “Pasian’ Bawlsa Khempeuh Inah” (All Creatures of Our God and King) zong khat ahi hi.\nWilliam Draper in hih la Mangkamin teikhia hi. Amah England gama village rector ahi hi. Hih la-aw bel 1623 kumin Germany gam Cologne ah Roman Catholic hymnal sung khatah kihel khin hi. Tawlpi khat sung a kimangngilh khit ciangin 1906 kumkin London-a kikhen English Hymnal labu sungah hong kihel kik hi.\nHih la phuakpa St. Francis’ nuntakna ah i tel zawh loh thu tampi a om hangin tuni donga i sak theih dingin Pasian in lamal, la-aw leh Mangkam-a a kiteinate ah nasem taktak hi, cih kimu thei hi. Rev. S.T. Hau Go in ei Tedim mite’ ading a bun mahmah-in hong teisak ahih manin amah a om nawn loh hangin lungdamna mangngilh kei ni.


url: =ZAM Thupuak :: 03 July 2016 :: ZOMI DAILY\nJune 30 2016 Thursday in UNHCR conference hall ah 2-3:30pm dong IAD/ UNHCR te makaihna tawh Mental health and psycho-social supports (mhpps) te kimuhkhopna ah kawlgam galtai khempeuh tang a steering committee ah a hong koih uh zam palai te 2 kihel thei hi.\nTua sung ah tulai tak a RHB insurance ih lut hamtang ding zong hong limgen mahmah uh a,tulaitak a UN card a thak te tungah UN card taktak ngahkhin leh Ngah nailo cihte kikhen theilo in UN zumpan a kipia khempeuh zatopi ah a kibang a, a lang khiat theihna dingin kibawl hi cih te zong hong gen hi.Tua banah thunei ten card a sit leh a tuh a mautawi setneu te tawh sit/khen ziau theih ding cihna zong hi.A diakdiak in TB natna tawh kisai zumlampan a vekin honghuh nonlo in a huaisiat na tawh kizui in hong panpih thei hi. Zato vai tuamtuam haksatna a om leh ZAM zum ah hongko pah un.\nA zangh ding om a hih man pia zaw in\nMalaysia zomi genvai kipawlna ah na kihel naikei leh tu a Malaysia leitang pan hong nusia Zomi luang 18 te sungah nang panpihna leh gaalna a pia/kihel nailo na hihi. Malaysia ah a luangphum nuam a hong kuan kuamah om lo hi. Na zat kuan ciang bek in pia ken la, a zangh ding om a hihman in pia zaw in. “God helps those who help themselves”…\nLeitungbup Zomi te leh Malaysia gamsung om Zomi te ading deihsakna lianpi leh thasial hetlo ZAM zum pansan a thu hong ngetsak Pa. Mang Khat Khan,Pa Thang Lam Tuang, leh Nu Tem Sian Cing (Cinglek) te tungah lungdam mahmah na ih pulak hi. Topan a naseptheihna a muate tungah Zomi te a ding hong kilang sak ta hen.\nRev. Kham Cin Suum @Suumpi–Laaitui Founder of Obed Orphanage, Yangon in deihsakna lianpi tawh ZAM palai te a ding thungetna hong neihsak thei a hihman in kilungdam mahmah hi. Topan a thungetna te hong dawn sak ta hen.\nNa UN Vai Nakan Nuam hiam?: Na UN vai lunghimawh in kannop dotnop nanei hiam? UN Department tuamtuam ah lai gelhsaknop naneihleh ZAM Member te ading in pekkhat zong manngenlo in ZAM zumpan lai ki gelhsak theiden hi. UN Card hongki laksakte zong ngetkikna lai ki gelhsak theihi.\nKimat kihen na tuahkhak leh: ZAM Card tawi te kimat kihen na tuahkhak ma un Sia Tuangpu: 016 254 4093, Sia Go Mang: 018 202 1216 Ph. No. te kem khol/lotngah in.\nRST counter kikhak ding\nJuly 4-8 2016 RST counter kikhak ding a, July 11 a kipan RST vai dawp theih ni pen Monday leh Friday in kilaih.\nMalaysia gambup a om Zomi Pawlpi khangmo kipawlna ZCYCM min tawh zomi history marker cusade ki bawl ding hi. Ani: 6-7 July 2016. Contact Person Johny Khuppi-: 017 610 1315\nUN ten mipawl khat sam kik\nThong pan UN ngah pawl SVP team tawh interview khitciang a card kipia nonlo te UN te SMS tawh sap kik nei a hih manin Card hong kitengsak,laksak.piak kik nonloh pawl na hih leh UN zum ah zingsang 11am –1pm kikal lapsawm in la, UN card kipia nonlo te bangci bangin hong panpih thei ding na hi uh hiam ci-in va dong in.Pawlkhat te’n lungdam mahmah ung ci-in UN pan a ciah uh ciang hong zasak uh hi. Nang zong va kisin in.\nJuly 6 : Hari Raya Puasa\nJuly 7 : Hari Raya Puasa\nThe loaf interview on Wednesday\nThe loaf a nasem nuam khempeuh July 6 Wednesday 10am in ZAM zum ah nong pai nangun kong theisak kik uh hi. A lunglut khempeuh hong pai te UN card na neih leh.\nZato napaiciang Address kisam\nHospital/Clinic khatpeuhpeuh napai ciangin tulaitak na omna Address kisam tawntung ahih manin, aki gingsa in om den in. Na telcian kei leh tui bill te khat keng pah in.\nVial Do Thang-Luangel RM20\nThang Sian Pau-Pimpih RM50\nZCYCM pan RM50\nZAM zum leh thupuak a ding panpihna hongpia Zomi u le nau, Khua kipawlna leh biakna pawlpi khempeuh tungah lungdamna lianpi ZAM min tawh kong ko uh hi. Topa Zomi te thupha a hiden dingin hong siam ta hen.\nPrevious: A kileek kim tawikhaina ~ Rev. Khup Za Go\nNext: Bangladesh gamsung Restaurant khat IS te luhvai siangta


url: =Hakha College Thu ~ Thu Tatuam (Siyin News)\nHakha College Thu\nThursday, January 19, 2017 Chin News 1 comment\nSyapinu Professor Daw Aye Aye Ngun\nKhamtung ngam khuapi Hakha ah college kihon thakna aa December ni 8 ni pan\nlaisin kipan zo hi.\nJanuary 17 ciang sangtumsa Sangpatang 217 pha in, Laihil (Saya/ma) 23 pha hi ci thu ki za hi.\nHakha college ah major liah (8)om in:-\nMyanmar laihil 1 sangpatang 33\nGeography laihil 2 sangpatang 20\nHistroy laihil 3 sangpatang 23\nMatch laihil 2 sangpatang 34\nPhysics laihil 4 sangpatang 23\nChemistry laihil 2 sangpatang 31\nBotany laihil 2 sangpatang 26\nZoology laihil 2 sangpatang 16 pha hi .\nTuazawkciang Deparment thum ah Laihil(saya) pia napi in Sangpatang om ngawl lai hi . Laihil (saya) 23 sung ah Khamtungmi Laihil (saya) mi 4 ki hel in, Sangsiapi leh Sangzum na siam mi 6 pha ung ci in Departmen sang Zalian Pu Za Chum na son hi.\nHakha college sia Kalay University nuai ah aom khat ahi man Kalay college na laihuan na lamtawh ki sai zong vaiham in. Hakha college ah kumni aka zawk uh ciang Kalay University ah zom suak tu hi. Hakha college ah asungpan sang ka ngawl (Distance) Sangpatang zakhat val pha hi ci in Pu Za Chum na son hi\nLai-at : April Mungno\nRef.The Chinland Post\n77777 January 20, 2017 at 4:58 AM


url: =Indonesia gamsung ah kum 2 bekbek aphapan pasalno khatin nikhatin za tawn 40 teep, Coffee zong dawn :: ZOMI DAILY\nposted on 16 August 2018 at 5:53 pm Lomkholna: Indonesia, News, Sawltak, World\nIndonesia gamsung ah kum 2 bekbek aphapan pasalno khatin nikhatin Cigarette za tawn 40 bang teepden cih thuthang kiza a, lamdang kisa mahmah hi. Tua naupangno pen za ateep banah Coffee zong duhmahmah cisawnsawn hi.\nHih thupiang pen Indonesia, Sukabumi khuasung ah thupiang ahihi. Naupangno ii anupen Market ah vanzuak khat ahihi. Atapa pen vanzuak in apai ciangin zuithei zelzel a, asaigeinai ah akipai zatum te teeptheizel in, tuapanin zateep akipan cihi.\nIndonesia Local Media te genkhiatna ah tua naupangno in tuabangin za ateepgawp pen khanih valkhinta ci uhhi. Anu inzong atapa pen zateep zongsang khinta ahih manin, nisim in zateepding kaleisak kulden cihi. Zateepding ki leisak keileh hehgawp, kitomgawp thei cisawnsawn hi.\nTua naupangno in za ateep ciangin akumtawh kituaklo in Coffee zong dawnkawmnuam cisawnsawn hi. Alupma inzong za tawnnih bang ateep khitciangin ihmutheipan cimawk hi. Coffee zong Caffeine tampi kihel ahih manin naupang adingin hoihhetlo hi.\nHih naupangno ii apa zong zateep khatmah hi a, ahi zongin atapa zahinzong za teeplo hi. Khatvei sunsun nasepna ah ateepzeuh cihbangbek hi in, tuabangin ateepden hilo hi.\nTua ahih manin atapa uhpen zateep akikheltheih nadingin asawtlo in Rehabilitation Center ah puakding geelna neikhin uh a, tuamun ah zateep khawlsakthei, ngawlsak theiding in lamen uhhi.\nVideo: The boy, identified as Rap, was said to have picked up the dangerous habit after picking up cigarette butts off the street. When denied cigarettes, he threw tantrums until his parents eventually gave in. He’s been puffing for about a month and a half now, local media reported\nIndonesia gamsung ah zateep tammahmah in, zateep bekbek mi 60 Million Smokers bang phading kiciliang hi. Tuahang in leitung ah zateep atampenpen gamkhat inzong ki ciamtehpah hi.\nHihbangin zateep atamluatna pen Cigarette tawmmanlua in, mizawng daipaam te nangawn in zateep leizo, teepzo uh ahih manin naupangno nangawn in za ateep uh ahihi ci’n zateep hoih asalo akhamcip Anti-tobacco Activist khatin genkhia hi.\nUniversity of Indonesia paninzong zateep tawh kisai in hoihtak kancianna kinei a, adiakdiak in naupangno zateep tepen akhuak susia mahmah, apumpizong zawngkhalsak hi ci’n pulakkhia uhhi.\nMore: Zatep meikhu gimnam pen anu gilsung aom naungek te’n thuaklah mahmah\nHih naupangno ii zateep pen leitung Media te’n lamdangsa in apulak ngeingai uh ahihi. Zogam ahzong naupangno zateep, zudawn, sahdah, kunza, kunpong, khaini azang tammahmah khading hi. Tuabangte hoihlo hi cih naupangte’n atheihcian nadingin thuhilhna Awareness Program tampipi aki neihzawhding lunggulhhuai mahmah hi. Sawltak #zomidaily\nPrevious: Vondeih Kep Ding – 149 (Dimno’ Pa)\nNext: Kuala Lumpur khuasung ah ataisimsawm Bus khatin mawtaw 8 phukha, mi 4 liam\nZum Ken It Ngam Lel In ~ Hau Za Cin


url: =Tulai Buaina Atuamtek - Zomi Dinmun & 2014 Census\nLeitungah mihingte ahunzui-in gamvai, minamvai, biaknavai le mimalvai cihte ah buaina omthei zelzel hi. Tua sungah Zomite' buaina le Kawlgamsung buaina, Thailand le gamtuamtuam buainate i-ettak ciangin, ngaihsutna lungtangte hong sukha thu pawlkhat hangin, hih lai hongkhak ing.\nAbeisa kumtampi sungah galkap' ukcipna tawh Kawlgam kikalsuan toto himah leh, tutadih in Democracy lampi khat kisialkhin ahihna hangin, masuan anei tulaitak kumpite in 2015 election ah mipi mitsuatna lunggulh uh ahih manin, U Thein Sein le thuneite' thusiamna tawh kawlgam sung thongkiami (Prisoners) 13,274 vilvel suahtakna pia giap uhi. Tua banah thahlup dinga kimante khantawn thong, khantawn thongkia dingte le kum 40 val kia dingte kum 40 ah khiapsak in, mipite' haksatna nakpitak in hong huhna uh kimukhia thei hi. (Source: Bangkokpost)\nDaw Aung San Suu Kyi Buaina:\nLeitungbup in pakta in Doctorate Degree bekbek 35 bang hong piaksak uh Daw Suu pen 2015 election ah President ngahnuam in, Ui meikang abat laitak ahihi. Tua munah President angah theih nadingin, 2008 Constitution pawlkhat puahphat ding kisam a, tua adingin, buai mahmah hi.\nThailand gamsung Buaina:\nLeitungbup in maingat a, ilunglut Thailand gamzong tulaitak in nakpitak in abuai laitak uh ahihi. Prime Minister nu in, Asanggampa suahtaksak sawm miau ahih manin, alungkimlo Thai gammite zong Ui meikang mah bangin ki pei valval uhi. Bangkok khuapi sung leh amunmun panin, gamlum mahmah uh a, sihna dongah thusia lasia kisuah ziahziah uh ahihna kimu khia hi.\nMite vandawn ah lengin Khapi le aksi tung nangawn ah akah laitak un, ei Zomite pen minamvai in ei tapkual ah ibuai mahmah hi. Hunkhat lai-in, Dr. Vum Khua Hau le Dr. Vum Son cihte pawlin Zomi a itna uh Laibu thupi nono in nabawlkhia uh a, Zomi le Zogam adingin ahih theih tawp in na sem uhi. Amau pen Siyin kici Sihzang kual sunga piang Zomi ahi uhi. Zomi sungah makai dinmun alazo mi thupite ahi uhi. Zomi a it taktak dinga kilawm pen Sihzang (Siyin) kual sunga om mipawlte ihihi. Tua ahih manin, Zomi ihihna pen Sihzang khawngtawh ilaih loh ding kisam hi.\nNgeina, khanggui, pau le ham, sisan le satak kibang gigu Pu Zo sung pan khangsawnte mihing ihihna tawh Zomi ci-a minam minpua sungah Zo cih bangin tuam dindin ding hinawnlo hi. Tuhun pen Zomi sungah tuibang iluankhop hunta hi. Khangtangthu te sut ding akisap banah tulai Kawlgamsung minamvai ah akisam mahmah ei Zosuan sunga pau le ham, ngeina kibangteng pen Zomi ah kigawm khawm in tuibang iluankhop hunta hi. Namdangte vandawn ah leng teuteu ta uh a, ei Zomite pen munmin, khuamin, behmin le namneu lungsim tawh tapkual buai ah buai in, Ui meikang ibat laitak ahihi.\n2014 Census ah Zomi tawh idinkhop ding thupi a, gamsung minam nasem tenzong kumpi' tungah amanlang thei penin, thu le la kisambang na sepsuah dinguh zong iki tawsawn hi. Takkheh Zomi!\nTakkheh 2014 ah Zomi!


url: =Gensiat siam mi kisam den hi ~ Hau Za Cin :: ZOMI DAILY\nposted on 9 February 2015 at 9:45 pm Lomkholna: Article, Hauzacin\nGensiat siam mi tampi om khollo hi. Gensia ut pongpong bel mi tam lel hi. Gensiatna gen ngam khempeuh gensiat siam hetlo leuleu hi. Gensiat ding a thei den a om mah bangin gensiat ding a thei kikeuhlo mi zong om leuleu hi. Gensiatna bekbek a nuntakpih hih ding lah hoih kei e, gensiat ding zong a mu ngeilo limlim mi hih ding zong hoih tuan kei e. Gensiat ding a om ciang a gen ngamte hangsan bek hilo in a pil hi a, gensiat ding thei napi, gensia leh hoihna piang ding hinapi gensia ngamlote lah a dawilok leh a sem ngamlo hi zel e.\nA taktakin bel thu khat peuh ah gensiat ding a siam mahmah mi, phat ding ahih leh zong phatna ding a hoih mahmah a thei mi kisam den hi. Tua bang mite mipil hi a, miciim hi in, zahtakhuai a, ettehhuai in tampi neihhuai hi. Tua bang mi tampi neih ding kisam hi hang. Amau nasep ‘ne-da-lo’ hi (neulo, thuneulo hi).\nVai khat peuhpeuh a tangtunna dingin a mukhol (dreamer) a om kul a, a semkhia ngam (realist) a om kul a, a gensia ngam (critic) zong a om kul hamtang hi. A mukhol mi in ngaihsutna seksol nono leh nuihzakhuai pipi hong genkhia in a piangtheilo ding leh a om ngei nailo vive ahi nuam diak hi. A ngaihsutna te hi bialbual tawh kibangin a kipatna ding, a lai ding, a tawpna ding cih zong gen theihloh tawh kibang hi.\nA semkhia dingte in tua bang ngaihsutna lamdang nono kawm lak pan koi teng hoih, koi teng kizang thei ding, koi teng pan kipan ding cih tengkhia siam a, sepna zong kipan pah hi. A gensia siamte in a mangmatpa mangmat pan a leh gen hihetlo in ngaihsutna tuam leh a lehlam pan a etna khawng tawh nawkgawp in phu gawp a, lawhcing hileh bangci ding, lawhsam hileh bangci ding cih bangin ciik tak in dong sensen hi. Tua in mangmanpa (dreamer) pen a ngaihsutna khuak sa sak semsem hi. Ahi zongin tua khuak sa sitset kawm pan a hoihzaw ngaihsutna thak a lamdang nono hong pusuak hi.\nGensiat siamte in lungsim a ngaihsut ziau pen sepkhiat a hih tuan kei leh a khiatna omlo hi ci uh hi. Vantung pan suk et bangin mite ngaihsutna khempeuh muhsak thei uh a, a neng a tawng in sit gawp pah hi. A ngaihsunte adingin zakdah huai, luvaih huai, heh huai in gimhuai sak mahmah taleh a hoihzaw ding ngaihsutna lam ah tonpih in a hoih leh hoihlo ding buhtang leh buhvai bangin khaihsiangsak hi. A kideihlo pen leh a phun hat penin a kingaihsun gensiat siampen in a kisam pen a hoih a piangsak ngaihsutna na hikik zel hi.\nGensiat na sawm leh hih thute limtak ngaihsun masa in:\n1. Mite in hih bangte kisam takpi hiam? cih dong hamtang in. Piangthei ding, hithei ding cih a ngaihsun a mangmat khat in a upmawh pen bingphut gawp dingin kithawi pah thei hi. A sem siamte in zong sem peuh leng piang ding hi ciin ngaihsun kician mello in kipan buatbuat thei hi. Ahi zongin a gensia siam mi in hih bang ngaihsutna pen bangci sep leng bangteng kisam ding, bangteng sia ding, bangteng hoih ding, bang teng piang ding, piang takpi hileh mite in a kisap uh a hu takpi diam, a mawknapi leh sum leh pai leh tha leh ngal mawk beina a suak ding hiam ciin ngaihsun detdet in a ngaihsutna te deu hetlo in hangsan takin pulak khia ngam hi.\nHoih mahmah ding hita leh a sem dingte in a deihtakpi ding hiam. A zeek dingte in a zeek nuam takpi ding hiam. Thugen ding hileh a gen dingte in a gen nuam takpi ding hiam ciin a ngaihsutsak ding hi. Thuhoih mahmah tampi a hoihna hang bek tawh gen khit kisam tuanlo hi. Van hoih khempeuh zong kisam lo thei hi.\n2. A zang dingte in a kisam takpi uh hiam? cih zong ngaihsut ding ahi hi. Thu khat kigen ding hileh a za dingte in a phattuampih ding hiam? A za dingte in a za nuam takpi ding hiam? A thei dingtein a thei nuamtakpi ding hiam cihte a kipulak ma in ciktak in ngaihsut masak khit ding ahi hi. Van bawlna ah hi in, thu leh la ah hi in, nasepna khat peuh ah hitaleh a zang ding, a zeekte deihna zong thupi a thuneu koihsak theih hilo hi. Tua manin gensiat siamte in limtakin a ngaihsut sak khit ciangin a genkhiat uh pen a tamzaw ah phatuam mahmah hi.\nTua ahih manin a phunphun, a gengen, a lehpanpan, mite a kan-kuat den cihte pen a hoihna tampi tak mah om hi. A thukimpih khinlote ngaihsutzia ding hong musak in, muhna thak, ngaihsutdan thak hong lak hi. Thuneu in ngaihsut ding hilo a, hehna in zong neih ding hilo hi. Hong engbawlna, hong enkona leh hong bawlsiatna zong hikhinlo hi; a hoihzaw ding ngaihsutna leh nasepziate a piangsak ding thu leh la zong hithei hi. Tua manin gensiat a siam mahmah mi koi mun peuh ah kisam den hi.\nMite gennop loh teng mite pulak noploh teng, mite zumpih leh mite gen ngamloh teng hong phuangkhia, suakta taka hong kikumsak thei gensiatna gen siamte bang nakpi takin thupi in pahtakhuai hi. Tua ahih manin ut in ut takei lecin hun sim in tua bang ngaihsutna nam tuamtuam na neihding leh gensiat dan ding na theih, na ngaihsut a kul hun om hamtang ding hi.\nTua bang hun ciangin – a phatuam diam, a kizang thei diam, a meetpih diam, a piangsak takpi diam, a hoihlam in a piang diam a sia lam in a piangzaw diam cihte khinkhai dimdiam in kidek hetlo, kidaam hetlo in genkhia, pulak, phuangzak ngam lel in. A nek hak mahmah hangin zatui kha bangin damna ding hithei a, a khum mahmah hangin sihna ding gutui zong hithei hi. Tua manin a hoihzaw ding a lamlak thei gensiatna a zangthei leh a gensia ngam, a gensia siam mi tampi Zomi bek hilo leitung mite in tampi i kisam hi.\nZomi te diakdiak in i kisin, i limzat semsem ding leh i zatngam semsem ding kisam hi. A puksak leh a kaisuk lam hilo in a lamto leh a phongto, a laamsang lama gensia ngam mi kisam deuhdeuh hi hang. Minam khangto dingte in gal tawh a kipelh ding hilo a, a galte a zawh ding ahi hi. Tua bang gal zawhna dingin hih bang mite kisam pha diak hi. Hau Za Cin\nPrevious: Second Hand\nNext: ZAM zum ah


url: =Tuucing vs Siampi :: ZOMI DAILY\nposted on 23 February 2016 at 5:27 pm Lomkholna: News, SuanghDal, Zomi\nTuucing le Siampi kibang lo hi. Tuhun ah siampi om nawn lo hi. Jesuh bek Siampi hi khin zo a, a bilbelin Thuciam lui’ gen siampi nasep tawh kisai-in thu-um mi khat ciat pen tuhun ah siampi za ngah a hi hi. Khangluite in simbeng zong kim citciat tangzang kiguang a cih mah bangin, thu-ummite lak panin tangzang kiguan in Tuute ahong cing ding kisam a, tua banga tavuan ih guat tuamte Tuucing ahi hi.\nThuciam thak hun (new dispensational) hun sungah Siampi cih kammal zat ding hi nawn lo zawin Tuucing cih kammal kizang ta hi. Tuamah zong Protestant te ii ih paikhiat pih RC tawh kilamdanna (distinctive) khat ahi hi. Siampi nasep tawh kisai diakah tuucing te in a sep ding sacrament pen tuiphumna le nekkhawm piakna ahi hi. Pasian’ kammal hilhna le tua tawh makaihna cihte zong ahi hi. Siampi (Priest) cih ding hi lozaw in Tuucing (Shepherd or Pastor) cih ding hi zaw hi. Siampi daan in na ngaihsut lai leh na thuhilhna pen Thuciam lui pan in Thuciam Thak ah suak khia zo lo dinga, Thuciam thak panin Thuciam lui ah a ciah kikkik na hi lel dinga, na tuute lam maan ah na kha zo kei zaw ding hi.\nMihingte pen tuucing ki-ut lo a, siampi ki-ut zaw ahih manin, siampi suak nuam lungsim pawlpi mite sungah hong piang dinga, kiliatsakna le tutphah kituhna piang ding hi. A taktak in ci lehang Jesuh pen Siampi nunung in ih up ih saan leh siampi ih ut nading thu a om nawn lo hi. Tua siampi za teng mah tawh a kidiah nop man vua Judah biakna makaite in Jesuh a na that uh ahi hi. Siampi hun hi nawn loin tuucin hun hi zaw hi. A kisam siampi nasep ding khempeuh Jesuh in man khin a, thu-ummite teng Pasian’ kammal tawh ih kicin ih kikep ding hi bek hi.\nSiampi thunget cih hi lozawin, Tuucing pa’ thungetna (Pastoral Prayer) cih ding hi zaw hi. Siampi cih kammal le Tuucing cih kammal in kilamdanna lianpi nei hi. Siampi cih kammal ih zat ding ih khel theih het keileh zong Siampi cih kammal le Tuucing cih kammal kikal ah kilamdanna lianpi piang khin zo cih ih phawk den ding thupi veve ding hi. Leitung kiu-li pana a phualphual-a pawlpi (local church) te ii tuucing Church Pastor te a lianzaw a neu zaw om loin Pasian’ mai-ah a za (office) uh a kibang ahi hi.\nPilna, ciimna, sinna, theihna, hauhna, hatna, pawlpi mi tam nei zaw cihte tawh kisai ah kikim sitsetna om lo beka, ahi zongin Emmanuel Tuiphum Pawlpi kem tuucing pa le Paniel Pawlpi kem tuucing pa, Tahan Tuiphum Pawlpi kem tuucing pa le Mercy Tuiphum Pawlpi kem tuucing pa, Leipi Tuiphum Pawlpi kem tuucing pa le Sakhanzi Pawlpi kem tuucing pa a za (office) uh a kibang hi a, a neuzaw a lianzaw om lo hi. Pawlpi khat sunga a dawldawl a om pastors te thu bel hiah ih kikum man kei ding hi.\nPrevious: London ah Zomi Nam Ni 2016\nNext: Lawm ~ Dimno’ Pa


url: =US kumpi in maikumsung Refugee mi 110,000 laksawm ~ ZD :: ZOMI DAILY\nposted on 15 September 2016 at 3:58 pm Lomkholna: News, Refugee, Sawltak, World\nUS kumpi in hongtungding maikum *Fiscal Year sungin leitung muntuamtuam gamtuamtuam pan Refugee gambeel mi akigawm in 110,000 lakzawh nading in hanciamsawm uh cihthu Senior Obama Administration Official panin zanni Wednesday ni in genkhia uh cih Fox News pan kizasawn hi. Abeisa kumkhatsung in mi 85,000 bek lakding geelna anei uh hi a, tuatawh tehkak ciangin 30% bang akhanto uh ahihi. (azahthum hilo)\nHihbang in US kumpi in Refugee tampi alakbehsawmna uh ahang ahihleh Syria gam, Iraq gam leh Afghanistan gamsung te ah tualgal nasia mahmahlai ahih manin, tuate ahehpih manun US gamsung ah Refugee tampi alaksawmlai uh ahihi.\nHihzah alaksawm nangawn zong Right Groups pawlkhat in tawm salualai uhhi. Banghanghiam cihleh Europe gamsung bekbek ahzong abeisa kumkhatsung in Refugee mi 1 Million bang kibehlap cimawk uh a, tuatawh a etkak uhciang in tu a US kumpi laksawm 110,000 pen Right Groups te’n ahawmthawh uh ahihi.\nRefugee mi 110,000 lakding cihpen kha 12 sungin alakding uh hi a, tuapen maikhasung in akipanding hita hi.\n(*Theihding: US gam ii Fiscal Year pen October 01 nipan kipan a, September 30 ni ciangdong ahihi)\nAbeisa kumkhatsung ahih keileh kha 12 sung alak uhpen mi 85,000 hi a, tukha beileh Fiscal Year abeiding hita hi. Abeisa kum 3 sungbangzong US gamin kumkhat in Refugee alak uhpen mi 70,000 tabek ahihi.\nAbeisa kumsung in Syria Refugee pawlkhat in Europe gamsung ah buaina tuamtuam piangsakmawk uh ahih manin, hih Refugee te lakdingvai zong gamlian te patau veve uhhi. White House inzong hih Refugee Program pen gamsung a nawngkaisaklo ahihding leh National Security alinglawngsak ahihloh nading hanciamsawm mahmah uhhi.\nLamkhat leuleu ah US kumpi in maikumkhat sungin Refugee mi 110,000 bang alaksawm uhhang in Syria, Iraq leh Afghanistan gam te pan tualgal thuaklah in ataikhiate ahehpihman uh cimawk ahih manin Malaysia aom Refugee te hongbanzodiam cihkhat lunghimawhhuai leuleu hi. ZD Sawltak #zomidaily\nPrevious: Pakistan gamsung ah meileng ki phukha, mi 6 si, 150 val liam ~ ZD\nNext: Apple Company pupi Steve Job in asihkuan in a genkhiat kammalte\n2021 – 2025 kikal zongh Hluttaw pan Galkap 25% thukimloh in Thukhunpi kilaih zoloding


url: =PARADISE KHAWL MUN NUAM KA VA PAI PAK NA (Sia Kam Hau) – FGA Tulsa\nPARADISE KHAWL MUN NUAM KA VA PAI PAK NA (Sia Kam Hau)\nKei pen 1975 kum June kha (15) ni, nitak nai 7:00 hun in Gupkhait na sang in Pasian tapa ka hih lam kitel in Pasian hong lampih na tawh in 1979 kum ciangin Khasiangtho baptize na ka ngah aa, kamtuam tawh Pasian hehpih na zong ka phat thei ta hi.\n1983 kum ciangin Pasian naseem ding in khensat in ka hih theih bangin Pasian nasem dingin hun kangah bang bang sem in ka kipan hi. 1985 Kum ciangin a hun bit in Pasian nasem aa, Pasian in zong thupha hong pia in hong lamlah nate sungah 1987 kum July kha (31) ni, nitak nai\n3:30 hun in Pasian in a Vantung mite hong sawlin Vantung gam hong muh sakna thu sanggam u leh nau te tungah Pasian hong sawl na leh Pasian deih na om bangin tetci ka pang hi. Hih tetci pan na thu a sim kha mi kheempeuh Pasian in thupha hong pia ta hen.\nTetti panh na-\nJeremiah 33:3 ” Kei nong sap leh kong dawngkik ding aa, na theih ngei nai loh a ki – iim cipthu lianpi te kong gen ding hi.”\nHih Laisiangtho kammal pen Pasian in Rhema hong piak kammal a hih man in hih tung tawn in Pasian in a thu sim te hong lak hi. Pasian pen a beisa tu laitak, mai lam hun, kheempeuh Ama khut sungah om aa, Pasian in a pat pan a tawp dong na a geel Pasian ahih man in a thu sim hong lak te hangin Pasian hehpih na ka phat hi. July kha (31) ni, nitak nai3:30 hun in Topa Vantung mite 2 in hong laa in Vantung khawl mun nuamah hong paipih uh hi.\nVantung ka tun’ ciangin a nop daan pen, mihing ii ngaihsut na in baan zo lo zah in nuam hi. Tua sungah a tung sa gupna ngah mite ahih zongin, Vantung mite ahih zongin, Pasian min phat ziah ziah in tua takah kei zong khat in ka va kihel hi. Tua laitak in, Vantung mi 2 in hong paipih khia in tha khat thu mah in Vanthak leh Leithak hong tun’ pih uh hi. Vanthak leh Leithak ka tun’ uh ciangin ka khua daak leh mipeuh mah khat zong ki mu lo-in, kuamah zong tung nai lo hi. Tua munah Vantung mite tawh kham lampi tawn in ka pai khawm uh hi. Kham lampi pen bangzah dongin siangtho hiam cih leh, ih liim khawng ki mu in, te ziahziah in Vantung mite tawh ka paikhawm laitak un, Vantung miten” Hua mun aa khuapi siangtho na mu hiam” cih-in hong dong hi. Kei zong ka et leh Jerusalem khuapi thak ka mu hi. Tuno vaang taan na a lim khawng ka mu aa, nop ci mah mah in hih ih leitung ngaihsut na tawh kigen khia khin thei lo hi. Tua mun pan in, hong paipih Vantung mite 2 in hong paipih khia aa, Hell khuk lam a zuan khaa te pai na lampi gei ah hong tu sak hi.Tua khaa te bang zah dongin hehpih huai hiam cih leh, kapkawm aa, hagawi sa in, a kisawn lah hi lo, a ki kaai lah hi lo,Hell khua lamah pai-in Hell ah kia ziah ziah uh hi. Tuate pen bangzah dongin heh pih huai hiam cih pen, mii ngaihsut na in baan zo lo hi. Leitungah ih iit mah mah ih nu pen, ei muh na ah mi gilo te’n hong matsak in khau tawh hong hencip sak in ei muh na ah hong bawlsia in, tem khawng tawh hong dawt gawp leh a thuak zo aa, khi tui luang lo aa, a om zo leitung ah khat zong om lo dingin ka um hi. Tua saang a zah tampi in Hell lam zuan te hehpih huai zaw hi. Tua munah mikim in mu thei hi leh, ei hong bawlsia pen te leh hong mudah pen te nangawn a hehpih lo ding kuamah om lo ding hi. Tua mun panin, Vantung mite 2 in hong pai khiat pih leu leu in, Vantung Paradise khawl mun nuam ah ka tung kik uh hi. Vantung gam ii om zia pen Pasian vaang a taang zei zai pi sungah misiangtho te ki om zih ziah hi. Vantung a ki silh puan tepen a taang zeezaa, a leng dialdial puante ki silhhi. A tua puan te pen va lawng leng, puan kilawng kha lo-in, pumpi ki lawng kha hi. Pumpi ki lawn khak hangin pumguak tang aa om ahih na kimu lo hi.Tua pen Eden huan aa,\nAdam leh Eve in mawhna a bawl ma aa, a silh uh puante hi dingin ka um hi. Vantung a ki silh puan pen tuuno puan hi. Praise the Lord.\nVantung aa a tung sa Gupna ngah mite khaa pumpi pen dah maai, heh maai, cih bang om lo-in maai tai thei mah mah uh hi. Vantung a pumpi pen a neu a lian om lo-in, mi kheempeuh kikim mang hi. Meel zong ki bang mai-in hoih thei mah mah hi. Tua laitak in Pasian in leitung hong en sak in, hih ih om na leitung ka et suk leh, neuno khat bek pha in vom milmel hi. Tua a vom milmel sung ah a taang lit let pawl khat om aa, ” Topa aw, hua a taang litlet te bang hiam ” ci a ka dot leh, ” Hua na muh a taang litlet te pen, Zeisu Khazih honpa leh gumpa a saang aa, Zeisu sisan hang aa, mawh mai na a ngah Pasian tate hi. ” hong ci hi. Tua ahih manin Pasian tate pen a man pha mahmah a hih lam ka phawk hi. Tua khit ciangin a taanglitlet pawl khat te ii lu tungah Aaksi taang omka mu hi. Topa aw, ” Hua aaksi taangte a bang cite hiam ” cih aa ka dot leh ” Keima a dingin bawlsiat na a thuak ka nasem mite a hi zongin, a khuk zang aa, kha mang thang ta ding thungen te ahi zongin, a neihsa te tawh ka gam aa ding na sem mite tungah aaksitaang om hi. ” hong ci hi. Tua laitak in Z.B.C Labu (218) sung aa ” Tawldam na inn sungah ka khan lawh ciangin na, ka lu tung aaksi taang a om diam” , tua la pen kakam pan\nhong ging khia hi. Ka sak khiat te, ka pumpi, a luang a lup na, lupna tung pan a la sa a hih ciang in, kakiim a om te pen, labu na leem khia in hong sak pih na hi tuak uh hi.\nTua ciangin ka et suk leu leu leh, pawl khat te vom milmel in om uh hi. Topa aw ” hua vom milmel te kua hiam” cih ka dot leh\n” Gup na ngah lo mite hi.” hong ci hi. Tua ciangin kei zong na sa lua kahih manin ” Topa aw, hua a vom milmel te aa ding zong Zeisu si khin ta a hih manin amau kiangah gupna thu gen dingin hong nungta sak in, hong khah kik in” ci-in thu ka ngen hi. Ka thunget na Pasian in hong dawng lo hi. Tua pan leitung ka et suk leuleu leh, gupna ngah sa te lak pan pawlkhat te a ih muu mang a om ka mu hi. Gupna ngah pawl khat te in, tawlnga lo in nasem in a om te zong ka mu hi. Gupna ngah a ih mu mite ka muh ciangin ka dah pih mah mah aa, tua laitak in Vantung mi khat in bang hong gen hiam cih leh, ” Gupna ngah a ih mu mite pen a ngah ding uh thaman dawi mang pa’n\nhazaa ahih manin, nasem sak lo-in khimmang hi.” cih hong gen hi. Tua ahih manin, gupna ngah aa naseem lo mite Vantung a tun’ ciangun a zawng pen mite hi cih ka phawk hi. Hih te khit ciangin Pasian in leitung hong en sak leu leu aa, hih ih om na leitung ka et leh zaang kuam pi khat ka mu hi.Tua zaang kuampi sungah mi tuul tampi tak dingzei zai in om uh hi. Topa aw, ” Hua a ding zeizai te kua a hiam ” ci aa ka dot leh, Pasian nasem hi ung a ci kheempeuh hi” hong ci hi. Topa aw, ” Leitung ah nang ma nasem te tampi tak om hi lo hiam”, ka cih leh, ” Ka nasem tam lo hi, bang hang hiam cih leh hua na muh miteng lakah, zah ah sawm li pen ka nasem ahih lam ka thei kha kei hi. Ka nasem aa kaciap teh pen za ah sawm guk bek om hi, sawmguk te lakah sawm li te in leitung thupha bek bek ngaihsun in kha mang thang vei nawn lo hi. Sawm nih bekin kha mang thang vei lai hi.” hong ci hi. Tua ahih manin Pasian nasem te aa ding thu naak nget sak mah mah ding kul hi. Pasian ciaptehloh sawm li pen gupna ngah lo aa, Pasian nasem teng hi.Tua a hih manin, amau Pasian nasem hi ing a cih hang Pasian in thei kha lo hi.Tua tak ciangin ken zong ” Topa aw, nang ma na sem dingin hong khah in ” ci-in a nih vei na thu ka ngen hi. Pasian in hong phal lo ahih manin ” Nang na pai kik sang in hi munah om suak le cin, nang aa ding in hoih zaw ding hi. nang ma om loh hang ka nasem te om hi, ka nasem te a kizat thei kei leh zong, van tung mite sawl ding hing, Vantung mite a kizat thei kei leh zong, suangte ka kiko sakding hi” hong ci hi .Kei zong ” Topa aw, Vantung mite sangin kei hong sawl\nzaw in, Vantung mi pen gupna ngah mite hi lo ahih teh Vantung mite saang, kei ki man zaw ning, Suangtum pen, ngaihsut na nei lo, hi mawk a hih teh suangtum sangin kei hongzangh zaw in” ci-in thu kangen aa, thunget ka ngah kei hi.\n” Na muh masak khua mialpi pen Topa Zeisu leitungah a pai ma in, Pasian muh na ah leitung pen mial cip hi. Tua khit teh tua na muh khuavak pen Topa Zeisu hong suah khit ciangin Pasian muh na ah Zeisu vangin leitung taang hi.” hong ci hi. ” Tua khit teh tua na muh ni taang pen Khasiangtho a kibuak ni a ki pan tu ni dong tua Khasiangtho ni pen pai pai-in mual ah a tum dek tak ni na muh bangin Khasiangtho ni zong a tum dektak hi ta hi. Hehpih na hun bei ding nai ta hi.” hong ci hi. Tua khit ciangin kei zong ” Topa aw, nangma nasem dingin hong pai kik sak in ” ci-in thum vei na thu kangen hi.\nTopa aw,. ” Kha mang thang khat beek nang kiang tun’ pih lo-in ka guak pai nuam kei hi. hun nai mah mah ta a hih leh na nasem dingin hong pai sak kik in” ka cih leh, ka thunget na ka ngah kei hi. Tua laitak in Vantung mite ka gei ah ding in, Pasian tawh ki mai ngat\nin ka om lai takin, ka leitung pumpi gei ah a om thu-um mite in, hih pen kamtuam bek bek tawh thungen leng hoih ding hi. ci-in Rhema\nngah uh ahih manin, ka pumpi tungah khut nga in kamtuam bek bek tawh thu hong ngen uh hi. Tua kamtuam tawh thunget na aw ging pen, Vantung dong ah hong ging to in, Pasian leh kei ki kal ah hong ging to to hi. Vantung mite’n thei lo, ken’ zong bang deih na haim thei lo hi ing. A mal ki thei lo-in a ging ka za hi.Vantung mite in thei lo-in liing lel uh hi. Hih kamtuam thunget na aw hong gin ciangin, Pasian in hong phal lo kim lai pen hong phal kikin, Vantung mite in hong puak kik in, ka pumpi sungah ka luut kik hi. Tua ciangin leitung ah a nungta kik ka hi hi. Tua ahih manin hih kamtuam pau mal pen, Pasian in thei in hih tung tawn in Pasian nasem ding in a nungta kik ka hi hi. Hih hun ( ka paikhiat leh ka tun’ kik kikal ) nai 4 sung bang sawt dingin ka um hi. Tua hun sung a Pasian ii hong lah pawlkhat kong gen nuam hi. Ni khat ni ciang gupna ngah mi te thaman saan ding tawh kisai, a lim daan zong hong lak hi. Bang ci bangin hong lak hiam cih leh, Kumpi Zeisu pen a vaangliat na tokhum tungah tu in Zeisu nung lamah Vantung mite ding zih ziah in om uh hi. Zeisu mai lamah gupna ngah mi kheempeuh tu zih ziah im om uh ka mu hi. Tua lai takin Kumpi Zeisu thaman pia dingin, a vaangliat na kumpi tokhum pan hong ding khia to hi. Hong din’khit ciang thaman saang ding pa amin tawh hong sam khia in, a sap mi pa hong pai in, kumpi Zeisu gei hong tun’ ciang, Zeisu vaangliat na phu zo lo a hih manin, Zeisu maiah hong tuuk suk in, Zeisu khe peek tungah a lu hong nga suk in lung dam lua a hih manin hong kap khia hi. A khitui te zong Zeisu khe tungah taak hi. Kumpi Zeisu in, ” Ka tapa aw kei ading in gen theih na haksat na, bawlsiat na thuak in na hun neih kheempeuh kei aa ding in zangh na hih manin\nnangah ding thaman in vaangliat na lu khu hi”, a cih khit phet in Pa Pasian kiangpan vaangliat na lukhuhong kikhak sawn in, Vantung mite khat khit khat hong ki khaak deuh deuh in, Kumpi Zeisu khut tungah hong tung ta hi. Zeisu in tua vaangliat na lukhu tawi-in, ka tapa aw, hih vaangliat na lukhu na khuk na dingin tu ma hun khat lai-in ling lukhu ka na khu hi. Na ngah ding thaman sang dingin, hong tho to-in, ci-in Zeisu in sam hi. Thaman sang ding pa pen Zeisu vaangliatna phu khia zo lo a hih manin bok cip hi. Zeisu in a ngah ding thaman pen a khut langah tawi-in, a khut lang khat tawh thaman sang ding pa kaai to hi. Thaman sang ding pa hong din khit ciangin Zeisu in a lu tungah vaangliat na lukhu hong khu sak hi. Tua lai takin Zeisu nung lamah a ding Vantung mi kheempeuh in a ging thei kheempeuh tum in, awng in, Pasian min phat in, thaman saang pa pahtawi ngeeingaai uh hi. Tua lai tak mah in Zeisu mai lamah a tu zih ziah gupna ngah mite zong, kuama sawl lo pi-in amau thu in kituak takin tha khatthu in hong ding to ngeei ngaai in, sisan manphatna la sa in, Hallelujah ci-in thaman saangpa pah tawi ngeeingaai uh hi. Hi bang daan aa thaman kipia pen,a saang lo taa dingin bang zah dong aa maimial uh hiam, bang zah dong aa zum uh hiam, cih pen ih mii ngaisut na in baan zo lo hi. A maute pen, a thaman ngah na dingin,\nleitung ah nung ta kik in gupna thu, taza haw nuam mah mah uh hi. Tua hi aa, Vantung pan in, gupna thu gen a, leitung ah kipai nuam pha mah mah ih cih ciangpen, ei, hi tak aa, a nung ta te in, ih gen mah mah ding hi, ci-in ka phawk hi. Hi bang aa hong musak Topa in min than na ngah ta hen…\nPasian in hong khah kik in ka nungta kik aa,ni thum sung pau zo lo, taang zo lo-in ka om hi.Tua hun sungah Pasian in bang hong lak hiam cihleh, mihingte bangmah a hih loh lamhong theisak hi.Bang ci bangin hong thei sak hiam cih leh, kei mah mah ka taang zo kei aa, pau nuam ta leng zong kammal khat pau khiat zawh na ding thaa ka nei kei hi.Bang zah dongin ngaihsun ka hiam cih leh, mikhat in hong hopih ciang Hawi cih aa kammal khat dawnding pen sum zathum bang tawh hong kiguai ding hi leh zong kiman ka sa kei lai hi. Tua lai takin, Pasian in bang hong gen hiam cih leh, Kam Hau aw, `” Na kam pau pau ngei te ngaihsun kik in, koi pan a ging hiam ” hong ci hi. ” Ken Topa thei keng ” ka cih leh, maan hi, aw ging mal pen kei maa hongpiak hi, hong ci hi. Ka lungsim tawng pan ka\nngaihsut ciangin, awging pen, koi ci bang aa hong kipan aa, ngaisun in ngaisut bang bang pau khia in, awging mal a om pen Pasian hong piak thupha hih na ka phawk aa, Pasian hepih na ka phat hi. Tua akipan in, la sa a hi zongin, thungen a hi zongin thu gen a hi zongin, a ging thei pen, angaih theipen aa Pasian phat ding ka lung ngulh mah mah pah hi.\nHih ni thum hong cin’ ni nitak lam nai 4 pawl dingin ka pumpi sung pan khat vei ka pai khia kikleuleu hi. Hih pen Pasian in misi te bang ci sih aa, haan aa kiphum te luangte bang ci om aa, piangthak te leh, piangthak lote ki lamdan na Pasian in hong lak nop man in hi bangin khat vei ka pumpi sung pan paikhia kik ka hi zaw hi. Hih hun sungah ka paikhiat daan pen, lamdang ka sak mah mah leh a sisa mi tampi tak te zong hi bang lian mah dingin ka um hi.Ka nuntak na pen, ka khe me dawn pan dam dam in hong bei in, ka diip ciang hong tungin, ka diip nuaisiah teng a si khin hi ta hi.Tua lai takin khe nei ka hih lam zong ka ki thei nawn kei hi. Tua khit ciangin ka khut me dawn pan kipan kikin ka banbul ciang hong tung-in ka khut teng si khin ta hi. Ka nuntak na pen ka diip leh ka lu kikal teng ah ka om aa, ka lu panin, ka nuntak na hong bei den den in, ka gawl ciang hong tung in, ka lu lamah kei ka om nawn kei hi. Lungtang gei tengah kei ka om aa, tua sungpan in mun khat hong ki hong khia bang khat in hong om aa, tua pan kapai khia hi. Kapai khiat khit phet lian in Vantung mite nih mah in hong dom to pah lian in, Van kim laiah hongtum’ pih uh aa, Van kimlai panin ka pumpi hong en suk sak uh hi. Tua laitak in ka pumpi pen, mite muh na ah misi luang bang hi ta hi. A hih hang kei pen, si het lo in a nungta sinsen mah in vankim lai pan in ka om na pumpi ka en suk hi. Ka et sukleh ka pumpi pen gina kasa het kei aa, ka pumpi sungah luut kik aa, ka om kik ding bang ka uut kei phial hi. Bang hang hiam cih leh, tu ma diak aa, Vantung Paradise khawlmun nuam aa ka khaa pumpi tawh kikhaai lua mahmah ahih man hi. Vantung aa ka pumpi pen hih leitung daan tawh ka seh ciang pii7 bang pha dingin ka um hi. Vantung ah mite pen kigol thei in, mel zong hoih thei mah mah in, a dah maai, kah maai cih bang om lo-in kimaai tai ziahziah hi. Tua munah a om ka pumpi pen leitungaa ka om na pumpi tawh kikhaai lua mahmah ahih manin, leitung ka nuntak kik ding bang ka uut nawnkei phial hi. Tua ka et suk lai takin ka pumpi geiah a tuu mite zong ka mu hi. Amau kap hiam, kap lo a hiam , dah hiam, dah lo hiam ka thei kei hi. Ka pumpi geiah om a hih lam ka mu hi.Tua lai tak in dawi mangpa satan in ka pumpi laak sawm in ka pumpi geiah om hi. Tua ka muh ciangin kei zong Zeisu Khazih min tawh kiheem in ci-in thu ka pia hi. A hih hang a man’ thu don lo hi. Satan aw, Mawsi luang na luut sawm bangin ka luang luut sawm ken. Mawsi hun leh tu hun pen kibang lo hi. Tuhun pen Zeisu min tawh na kisep hun hi aa, Khasiangtho vangliat na tawh a kikal suan hun hi, ka ci hi. Tua lai tak in Roman 8:26 sung a om bangin Khasiangtho in keima kam zangin, satan hong taai aa, tua lai tak lian mah in ka pumpi gei ah omthu-um mite in kamtuam tawh thu nangen uh aa, Khasiangtho taai\nna hangin satan ka pumpi kiang pan kiheem khia hi. Hallelujah.\nTua ciangin, Vantung mite in ka pumpi sungah hong kha kik in, tha khat thu in ka lup na pan ka tho khia pah aa, ka dam pah hi.Lupna tung pan kum khia in, tutphah tungah ka tuu aa, thu-um mi te in, ka lu tungah khut hong nga in Pasian hehpihna ka phat khawm ngeeingaai uh hi. Hih hun sungah Pasian in hong lak te pawl khat kong gen nuam hi. Pasian in bang teng hong lak hiam cih leh, Gupna ngah mite sih na hong lak hi. Gupna ngah mite a pumpi leh a khaa a kikhen lai takin a kiim aa mite dah in, kapin a om lai tak mahin a si ding mipa tung leh a gei a tuu mite tungah Vantung mi siangthote nih in, a nuntak na a bei ding ngak in a tungah kipei pei in na om uh hi. A nun takna hong paikhiat lian in Vantung mite in len in dom to pah in Vantung Paradise khawlmun nuam ah luut pih pah hi. Hih thu pen, thu-um mite in mu thei hi leh, gupna ngah mi khat a sih ding ciangin a kap kap sangin lungdam na pawi lianpi bawl zaw\ndingin ka um hi. Gupna ngah lo mite a kha leh a pumpi a kikhen ding laitak in dawi te nih in a ma tung teng ah hagawi in kipei pei in na ngak uh hi. A kha leh a pumpi a kikhen khit phet in dawi te nih in len pah in paipih pah ving veng aa, lei nuai ah lut pih in,Hell khuk pai na lampi ah va puak uh hi.\nTua khit ciangin, Vantung mite in haan ah hong paipih in, haanah mi kiphum te ii kilam dan na hong lak hi. Gupna ngah lo mite kiphum na haan pen ap kaai gawp in luisuah gawp hi. En leeng ih lung khawng hong ziing sak hi. Gupna ngah mite ki phuum na mun pen siangtho in en leng ih lung nuam mah mah hi. Ahih zongin Gupna ngah mite ki phum na pen khen nih in kikhen aa, leitung a nuntak sungin Pasian kammal bang aa nungta aa, mawh na bawl lo, a siangtho din munah a ding, mawh baanglo mite ki phuum na haan khuk tungah vantung mite nih in cing hi. Gupna ngah a, a nuntak sungin mawhna hong bawl aa, Pasian kammal bang a nungta lo, Pasian deih na bang a mang lo mite ki phuum na haan tungah dawi te’n uum ngeei ngaai in, diangziah ziah in, Pasian to na in nei uh hi. ” Na\nkheempeuh a piangsak a vanglian Pasian aw, hi taak aa na tapa pen ka mi dik hi ci aa, na ciapteh mipa a dikna koi ah om hiam, tua ni, tua hun in, tua munah a bawl mawh na tua takah a gen khiat kammal, a nuntak zia te ci-in pu laak in Pasian to na in nei uh hi.Ka tapa ka tanu pen midik hi, ci kheem cin’ a mawhna hi teng a om va le ” ci-in Pasian to ziah ziah uh hi. Tua thu ka muh ciangin ka thaa hawm in ka dah peuh mah hi. Tua lai takin Vantungmi in bang hong gen hiam cih leh, tua zahpi in dah ken, Kumpi Zeisu in vanglet na leh minthan na tawhmeei tung tuangin hong paiciang, dawi te ii ukcipmipa luang pen ama khaa tawh hong kigawm kik in haan khuk pan hong tho khe kik ding aa,sih na aw, na zawh na koi ah om hiam, sih na aw, na guu koiah om hiam, ci-in haan khuk leh a kiim aa om dawi te samsiat in aw lianpi tawh kiko in hong tho khiading hi. Tua ciangin dawi te’n bangmah cih thei nawn lo ding hi, hong ci hi.Tua ciang kei zonglungdam huai sii ka cih lehVantung mi-in tua zahin lah lungdam huai lo hi. bang hang hiam cih lehZeisu hong pai baih leh dawi ten’ Pasian a to na uh khawl baih ding, daai baih ding hi. Zeisu hong pai pak nai kei leh dawi tem’ hun sawtpi la in, Pasian to to lai ding hi, bang hang hiam cih leh, gupna ngah mi khat in mawhna a bawl ciangin dawi mangpa in nuam in Pasian dah hi. Gupna ngah mi khatin dik takin a nuntak leh Pasian nuam in, ki-aang tang sakin, dawi mangpa dah in mai mial hi. Tua khit ciangin mawhna a bawl mite, khaa te Vantung ah thaman kipiak laitak in a kuun cip dingmite hi, cih hong gen hi. Tua baanah mite thaman saang in a lungdam ziah ziah lai takin, mawhna a bawl den’ tua piangthak pa khaa pen khuadaak ngam lo-in kuun cip hi. A kuun na munah ama bawl mawhna pen a mit in mu a hih man in zum lua kisa in, a nung lam leh et leh zong a khua daak daak na mun kheempeuh, a et et na mun kheempeuh ah ama ii bawl mawhna kheenpeuh pen a mai ah kician takin `kilak siangahih manin na sa in kisiik peuh mah a om zong ka mu hi. Tua hi-in, Vantung mite pen nam tuamtuam a om zong ka mu hi. Pasian min a phat pawl khat om aa, a si mite khaa vantungah a puak zong pawlkhat om aa, a nungta lai mite a keem zong pawl khat om aa, gupna ngah mite luang a keem zong pawl khat om hi.Tua sungah Pasian in hong muhsak pawk khat gupna thu gen aa, khaa mang thang te a ding thungen aa, a neihsa te Pasian a ding a zang khia mite pen na sem a man lah mah mah bang in ki mu hi. Kha mang thang taa ding aa thu la ngen lo, a neihsa te Pasian aa ding a lah zangh lo, Gupna thu lah gen lo aa, a omte pen a ih mu bangin ki mu hi. Dawi mang pan’ thu-um mite ngah nang ha za a hih manin\nPasian tate a ih mut thei thei nang in khim hi.\nPasian in bang hong lak lai hiam cih leh, gim na lianpi tawh kisai hong musak hi. Tua pen Hell khuk tung te sang zong, hehpih huai ka sa zaw hi. Gimna lianpi ngah aa, bang zah ta in hehpih huai hiam cih leh mite in ” sih na aw, sih na aw, si nuam ing ” ci aa, awng ziah ziahuh aa, pawl khat te’n gil kial lua mahmah in, khua hong daakdaak in, a huan ding om ta nawn loh a hih ciangin, a nu in a taa, hong man phei in nah, a taa a gawng hong meek lum in, hong huan aa,a taa sa a ne hi. Tua khit ciangin, a taa in, a nu hong mudah mah mah in, a nu that nuam in hong delh aa, a nu lah lau mahmah in taaitaai aa, a hih hangin, sihna in taaisanh ta a hih ciang in, pha dekdek, saat ta leh saat kha lo, a nu lah lau mahmah in taai den keei hi. Tua khit te,Vantung pan in vasa lianpi hong leeng suk in, mite uh a muuk hong ne hi. Hong kuan suk leu leu in, a gil zang tuh khia hi. Van pan gialpi hong kia suk in, a mite kha lo in nah, a kiang\ndiak a hong tu in, a mite lau in diang keei uh hi. Sing lianpi te hong puuk suk in, a sing hiangte in a mite delh bang hi napi, a mite a hiang\nkawm teng ah, hong om lai in, lau lua mah mah uh hi. Tua teh kha te hong san ziah ziah in, Vaan a a om vangliat na te ki liing ziah\nziah in nah, aaksi te hong kia ziah ziah in, mite awng ziahziah, kap ziahziah uh hi.Tua lai tak in, gupna ngah mite pen Tuuno Mo-pawi ah, nuamtak in a om uh hi. Hih mite a ding pen Heel khuk sung sang in zong, gim huai zaw ding ka ngaihsun phial hi.\nSatan in, ka luang hong laak nop pen zong, a thukhat om ahih hun lam hong phawksak hi. khatvei Pasian in Gupna thu gen dingin\nmun khat a pai ding in hong sawl napi, misi vui dingin ka pai hi. Tua hang a hi hi. Leitung ih nuntaak sungah, na dang ih sep kheenpeuh te pen, Vantung ah na ki ciam teh lo-in, ih sep kawm a hih kei leh ih nasep na mun ah, mite gupna ngah theih na ding a, ih thugen te leh ih teci panh na neu neu te, Vantung ah, na ki naak tepteh mah mah hi. Ka lung kim mah mah khat ah, thu a ciamteh lai-at pa pen, mi maai na doi het lo-in, a maan lo peuh na ciamteh het lo hi.\nTua ahih manin Nu leh Pa U le nau te aw, hun ih ngah bangin Pasian aa dingin genkhaitna tawh a hi zongin, thunget na tawh a hi zongin, piak khiat na tawh a hi zongin, ih hih theih na bang ciat ah nasem khawm dingin Zeisu min tawh hong hanthawn ingh. Pasian in hih hong lamlah pen, khen thum in hong khen aa, a masa pen Vantung gam nop ci zia thu hong lak na hi aa, a nih na pen, mi-hing te bangmah hih lohna hong lak na hi. a thum na pen, mite a sih ciang, koi ci sih aa, misi te luang te koi ci om hiam cih Pasian in honglak a hih manin, Pasian hehpihna ka phat hi. Hih thu teng pen na um aa, na um kei zongin, mai lamah piang teei teei ding, Pasian in hong lak thu a na hi hi. Pasian in hih hong lak na pen Pasian na sem ding, a siangtho nuntakna ah nung ta ding, Pasian min thang sak dingin, hong deih ahih manin, hih bang teng hong lak hi. Ih nuntakna sungah Pasian deihna banga, ih nuntak thei na dingin Khasiangtho Pasian in thu-um mi khat ciat hong makaih hong lam lak ta hen. A men.\nKhazih sung ah,\nSia Kam Hau\nA NIH VEINA LAIBU HAWM KHIAT KIKNA THU\n1988 Kum May kha pawl in Sia Kam Hau ii ” PARADISE KHAWL MUN NUAM KA VA PAI PAK NA ” cih tetti pan na laibu neu laimai 20 a pha khat S.C.L.S ( Siyin Christian Litterature Society ) pan Dr Mang Cin Pau ( Dr. Mang Pui ) leh Siama Ciang Za Dim te ii hanciam na tawh a khat veina ki hawm khia thei hi. Tua khit a sawt lo-in Rev. Kham Za Pau ( late) in tua laibu mah kawllai tawh translate bawlin hong hawm khia kik a, mitampi in ki hamphat lawhpih ciat hi.\nPasian hong vaihawm sakna tawh Sia Kam Hau pen 2011 Kum April 6 pan May 18 ni dong Australia gam Khuapi lian teng leh\nPawlpi tuamtuam te ah Gupna thu tangko ding leh Pasian hoihna thu gen kawikawi ding in hong zin thei a, lecture hong piakna leh thu hilhna te ah Vantung gam nopcit na thu tampi hong gen zel a, mipi in Vantung gam thu tawh kisai abucingin simh theih ding lunggulh na a ki nei ciat laitak in Siama Ciang Za Dim in tu ma kum 20 val pek a, a bawl uh laibu na keem kha lai citciat hi. A laibu pen photo copy leh computer sung pan scan in hawm khiat ding a ki vai hawm hangin a laibu lui lua mah mah ta a hih manin ki cian taktak zo mel non lo hi. Tua a hih manin a original laibu sung bang lian in khen ( type) kik in online pan mi tampi te ii simh theih ding ki gel leuleu a, Sia Kam Hau kiang ah laibu hawm khiat kik ding phalna a ki nget ciangin lung dam tak in hong sang a, a laibu teng laimal gawm dan pan kipan a ma ii original bang lian in kei man ka na khen ( type ) kik a, ka zawh teh Yangon ah Dr Mang Pui kiang leh Melbourne ah Siamah Ciang Za Dim te kiang ah edit sak kik in, a mau edit na teng hong puak kik khit teh, Leitungbup mun tuamtuam gam tuamtuam a om Vantung gam nopna thu a lunggulh mi kheempeuh tung ah online pan a ki simh theih dingin hong hawm khia sawn kik hi ingh.\nHih Sia Kam Hau ii tetti pan na thu a simkha mimal khatsim tungah In Biak Topa Pasian in a ki cing Thupha hong pia kim ciat ta hen…Amen.\nA hawm khia kik\n5 June 2011 ( Sunday )\n← BANGHANG IN PASIAN IN IH LUNGSIM KI TAMZAN DING HONG PHAL HIAM.\nGensiatna-Rev Dr JM Paupu →


url: =David Zong A Laam Ve!\nDavid zong laam hi! Hong nawngkaisak kei un. Nong zahpih vial uh leh Michal in hamsiatna angah bangin na ngah kha ding uh hi, cih vive tawh i kidawng hi. Kam tungnun kituhin pawlkhatte in, David a guaktangin laam hi ven; David banga laam ding na hih uh leh na guaktangun laam un, ci-in dawngkik leklek thei uh hi. Hih David laamna tawh kisai ciinpi-in i nei a, kidalna leh kikapnapi khat-in zong i nei hi. Ahi zongin David a laamna thu Laisiangtho in hong bangci gen taktak hiam, cih a sim kitawm mahmah vetse hi.\nBang Hang David Lam Hiam?\nMoses hun lai-a kipan Pasian in a mi Israelte a ompihna pen Thukham Singkuang tawh lak hi. Hih Singkuang a omnana ah Pasian om a, Pasian tawh a kimuhnop uh ciangin hih Singkuang omna ah hong pai uh hi (Exo 40:34-38). Eli hun lai-in, khat vei, Israelte in gal hong lel uh hi. Pasian Singkuang tawh galkuan le hang zo ni, cih ngaihsutna tawh galphual ah Singkuang hong pua uh hi. Ahi zongin Pasian in a thukhenna-a gal a lelhsak ahih manin Singkuang a puak uh hangin gal zosak tuanlo hi. Tua bang teng tawh Singkuang pen galte khut sung tung hi.\nKhatvei Singkuang sung en kha uh ahih manin Pasian in mi 50,070 that ek hi. Tua ciangin Singkuang pua ngam nawnlo uh ahih manin Abinadab inn ah nusia uh hi. Tua tengah kum 20 sung nusiacip uh ahih manin Israelte lungleng mahmah uh a, Pasian phawk mahmah uh hi (1 Sam 6:19-7:2). Singkuang a om kei leh Pasian ompihna zong ngahlo uh!\nKum 20 khit ciangin David in a mite lakah a muan pen mi 30,000 telkhia a, Singkuang la dingin Abinadab inn ah hong kuan uh hi. Singkuang pua khia uh a, a paipih kawmun nuam lua mahmah uh ahih manin music tuamtuam tumin la sa kawm uh hi. Tua leh, Nacon buhcilna mun a tun uh ciangin Singkuang a pua bawngte kituk uh ahih manin Uzzah in Singkuang va len phei vat kha hi. Tua ciangin Pasian heh ahih manin tua lai munah Uzzah that pah hi. David in hih thupiang a muh ciangin Singkuang pua ngam nawnlo a, Obed-Edom inn ah nusia-in ciahsan phot hi (2 Sam 6:1-10).\nObed-Edom inn ah Singkuang kha 3 sung om pan hi napi Pasian in Obed-Edom leh a innkuanpihte, a neihsa khempeuh zong thupha pia hi. Tua thu a zak ciangin David hong kithawikik a, Singkuang puakhia-in David Khuapi ah lungdam tak-in lutpih hi. Singkuang puate in kalguk a suan simun bawngtal le bawngno go-in biakpiakna pia uh a (kal masa kal 6 a suanun biakpiakna pia, tua zawh pia nawnlo, aci zong om), David Khaupi ah hong lutpih uh hi. Tua ciangin David nuam lua mahmah ahih manin TOPA mai ah a tha neih khempeuh tawh laam hi (11-14). Tua hi-a, David pen Singkuang a tun ciangin nuam lua mahmah-a laam ahi hi. Banghang hiam cihleh Singkuang tungkik ta, cih pen Israelte aa dingin:- 1) Pasian in ompih kik ta, cihna hi-a, 2) Pasian ompihna bek hilo-in Pasian thupha zong kingah ta ding (Obed-Edom in Singkuang hangin thupha ngah), cihna ahi hi.\nDavid Bangci Laam Hiam?\nDavid laamna pen nihvei lian bek kimu thei hi – 2 Sam 6:14, 16 ah. Hih tenga ‘laam’ cih kammal pen hih mun tegel bek mahah kizang a, Laisiangtho sung koimah dangah kimu nawn lo hi. David pen a laam mawkmawk ciangbek hilo-a, laam le dian a thuah ahi hi. A tawndian zakzak-a laam hi a, a thaneih khempeuh tawh a laam ahi hi.\nDavid A Guaktang In Laam Maw?\nDavid pen a guaktanga laam hi peuhmah lo hi. 2 Sam 6:14 ah bangci hiam cihleh, David in saihadial siampipuan silh hi, ci hi. LST i et ciangin saihaldial siampipuan nam 3 om hi:- 1) siampite silh (1 Sam 2:18), 2) siampi lianpenpa’ silh (Exo 28:1-31), leh 3) siampite banga Pasian mai ah a siangtho na khatpeuh hih ding cianga a silh uh (2 Sam 6:14), cihte ahi hi. Tua hi-a, David in a kumpipuan suahkhia-in saihadial siampipuan a silh ahi hi.\nA guaktanga laam, cih kammal pen koi pana hong pai ahi hiam? Saul tanu Michal kam pan-a kiza ahi hi. Hih tengah Michal pen David zi, ci-in khatvei beek kisam lo hi. A min 4 vei sitset kimu a, Saul tanu Michal kici den hi (6:16, 20, 21, 23). Michal in David laam-a, dianga om a muh ciangin a lungsim sungah zahpih hi. Banghanga zahpih hiam cih leh (1) David in a kumpipuan silh lo-in siampipuan silh zaw hi (Michal muhna ah David pen kumpi khat banga om lo), (2) Kumpi to tak a thaneih zah tawh laam in diang, cih pen tua hun lai-in Israelte sungah ahi-a, mi namdang tuamtuamte lakah ahi zongin a om ngeilo thu khat ahi hi, (3) Michal in David pen ama pa Saul tawh tehkak thapai dan hi. A pa thupisa lua ahih manin David pen Saul banga a omloh ciangin a zahpih hi kha ding hi. A pa mah thupisa lua lai ahih manin Michal pen David zi,kici lo-in Saul tanu kici tanghtangh se hi. Tua banah David in zong Michal kiangah na pa’ tanga kumpi hong suaksak TOPA mai-a laam ka hi hi. Na pa tawh hong tehteh ken, a ci hi mai hi (6:21).\nTua hi in, David siampipuan silh-a a laam pen Michal muhna ah a guaktang-a laam zah phial-a a zumhuai ahi hi (kumpipuan thupi sa lua aih cianga kumpipuan a silh loh teh guaktanga om zahin zumhuai sa). David hong ciah ciangin lungdam lua mahmah sa-a hong ciah hi na pi, a innkuanpih teng zong thupha pia ding a cih hi napi, inn hong tun ciangin Michal in zahpih nuam lua hi ding hi ven, na dawntuah pah lian hi – Israel kumpipa a guaktanga laam, nasia tham ey ... va ci dep hi. Hih tenga ‘guaktang’ cih kammal pen ‘kihong,’ kituam lo’ cihna hi a, ‘guaktang’ cih pah tentan ding zong hi khin lo hi. Michal muhna ah David in kumpipuan a silh loh pen puansilh lo zah-a a mu hi lel hi (6:20-23). LST in David a guaktanga om hi, cilo hi. Michal in a zahpih luatna-a a cih hi lel hi. Kumpipuan a silh loh hang hi lel hi.\nDavid Laam, Ei zong I Laam Diam?\nDavid laam ahih ciangin ei zong laam ni, icih leh hih bang LST khiatzia pen a dahhuai penpen khat ahi hi. Hih bang LST khiatzia pen ei bek ih neih hi kha mai ding hi. LST khiatzia nam tuamtuam lakah hih ei LST khiatzia (David laam ahih manin ei zong laam ni) kihel khalo a, hun khatpeuh ciang hong kihel phial le zong LST siamte’ hel hilo ding hi. LST siamte in hih bangin LST khia ngeilo uh hi.\nNgaih sun pak leng – David laam ahih manin ei zong laam ni, icih leh David mi zi sut ahih manin en zong sut ni, ici thei diam? Noah in lenggah zu kham ahih manin en zong kham ni, ici thei diam? Samson in Khasiangtho a ngah ciangin hat mahmah hi, ei zong Khasiangtho i ngah ciangin hat mahmah ding hi hang, ici thei diam? Saul in Pasian thu a man loh ciangin Khasiangtho in taisan hi, ei zong Pasian thu i manloh simin hong taisan ding hi, ici thei diam (Kua in Khasiangtho nei zo mawk ding hiam?) Tangthu pen tangthu hi-a, thukham pen thukham hi. Theih lel ding thu om a, zuih ding thu om hi. Thuciam Lui le Thuciam Thak, Israel le Pawlpi, Judah ngeina le Thu-um mite tatzia ding, cihte i khen kei leh Tapidaw maan taktak i suak thei kei ding hi.\nLaam Ding Maw, Laam Lo Ding?\nI laam leh, David laam ahih manin ei zong i ut bangin laam ni, cih ding hilo hi. Miriam le numei khempeuh laam uh ahih manin ei zong laam ni, cih ding hilo hi (San Tuipi a kantan khit phet uh). Jephthah tanu laam ahih manin ei zong laam ni, cih ding zong hilo hi (galzo-a hong ciah laitak). Moses mual tung pan a kumsuk ciangin Israelte na laam ngeingai uh hi – ei zong laam ni, cih ding hilo hi (bawng milim kimkot-a laam uh). Ahi zongin laamna tawh TOPA phat un, ci ahih mana laam hi zaw ni (Ps 149:3; 150:4). LST buppi ah laamna tawh TOPA phat un, a cih pen hih mun nih bek ah kimu thei hi. Tua hi-a, laamna pen Pasian phatna leh lungdamlahna nam khat hi lel hi. Pasian phatna le lungdamlah na ding nam tampi om ahihna zong mangngilh kei ni. Laamna tawh a kikhami zaw hi tuanlo a, milim biakna ah zong kilaam ahihna mangngilh kei ni. A laamlote Khasiangtho ngah lo, cih bang zong hilo hi. Khasiangtho a ngah cianga laam, cih pen LST mun khat beek ah kimulo hi.\nThuciam Thak sungah laamna mun nih bekah kimu thei hi:- 1) Pawibawl-a laam: tapa taimang a tun ciangin laam uh (Luke 15:25), 2) Birthday-a laam: A laamnu pen Herodias tanu Salome hi-in Pasian theilo khat ahi hi. A laamna hangin bang piang hiam cihleh Tuiphumpa John in ngawng tawnlawh hi. Tua hi-a, Khasiangtho tawh a kidimte, Khasiangtho a kimakaihsakte, leh Khasiangtho gah a gahte ih hihnate i et ciangin laamna kimulo hi.\nI laam leh Topa mai-a laam hi ni. Phatna le lungdamkohna tawh a laam hi ni. Laamna hanga kikhami zaw tuan hilo a, thupha kingah tuam zong hilo hi (pumpi-a ding exercise i ngahna simloh). I laam kei leh a laamte zahpih kei ni. Pasian in mihingte hong bawlzia kibang lo hi. A gamlum diak, a dai diak, a kamtam diak, kamtawm diak, a nuamna a lakkhia diak, a lakkhia khollo – cih bangin i om hi. Kuakua hi ta le hang Topa sungah a tawntunga i lungdam ding bel hong kisawl ngiat ahi hi (Phil 4:4).\nAhi zongin pawlpi sungah i kalsuan zia ding hong kihilhna ah, Na khempeuh a kilawm a kituak in hih un, hong ci hi (1 Cor 14:40). A ‘kilawm a kituak’ cih ciangin ahi sitset, ahi dimdiam ding, cihna hi-a, hi zilzul gawp lo ding, cihna ahi hi. Pasian bia-a kikhawm ihih manin ‘nightclub’ tawh kilamdang hen! Pasian phat-a khat le khat kihanthawn ihih manin milim pasiante mai-a om khuankhuante tawh kilamdang hen! I theih sitset Pa a bia ihih manin theihloh pasiante bia-a om zilzulte tawh kilamdang hen! Thuciam Thak sungah pawlpi kalsuanzia dingte, kikhopna-a i sep i bawl dingte i et ciangin a diakdiakin thu 4 kimu thei hi: 1) Pasian thu gen/kihilh ding, 2) Thu ngen ding, 3) LST sim ding, leh 4) La sa ding. Hihte banah nekkhawm zong nek zelzel dingin hong hilh hi.\nBy: Dr. Lian Muan Kim, Ph D (President- Koinonia Baptist Seminary & Columnist of Tongsan Media Group)